
TILEGNELSE. 



JEG sendte dig, tolv Aar forleden, 
Fra denne By en Versebog; 
Der talte jeg et andet Sprog. 
I Ungdomsmod, ret ubeskeden. 
Jeg traadte op som Musaget. 
Se nu, hvor sikkert Tiden tæmmer 
Den aller vildeste Poet: 
Det Chor, som nu jeg fører an. 
Er skikkelige Dyrestemmer. 

Til Dyresnak fra Musesang: — 
Tolv Aar af Livets Krebsegang. 

Og hvorfor ei? hvis Krebsen ellers 
Er virkelig saa vis en Mand, 
Som af min Jataka-Fortællers 
Beretning fremgaar — nu, saa kan 



Jeg finde mig deri at gaa 
Dens Gang, hvad vi jo alle maa, 
Og bytte underveis min Lykke 
Mod Visdom ind, Stykke for Stykke. 
Man ser jo mer, naar man gaar ned. 
End mens man op af Bjerget skred. 
Og sagtens er det Livets Med 
At vænne os med Livet af 
Paa denne Vandring Vugge-Grav; 
Skjøndt hvorfor den skal foretages, 
Hvi maa man fødes og bedages 
Oa saa gaa did, hvorfra man kom. 
Er mer end jeg tør fable om. 



Saa maa jeg altsaa ikke klage, 
Fordi det gaar saa smaat tilbage 
Med Lyst og Livsmod, Arbeidskraft, 
Ærgjerrighed, som jeg har haft. 
Helbred og Haab og — snart sagt alt. 
Hvad i min Lod ved Fødslen faldt. 
Undtagen — sælsomt nok — Forstanden, 
Der trolig holder ud i Panden, 
Trods Hovedværk og Sligt, saa jeg 
I dens Sted vist var gaaet min Vei. 
Forhaabentlig befordres Frelsen 



Derved fra denne Gøgleverden, 
Hvor midlertid vi har vor Færden; 
Hvorfor ei tro, at Sjælens Helsen 
Trives des bedre, eftersom 
Det Kjødelige og dets Lyster 
Hensygner uden Lægedom, 
Og wcmitatum vanitas^ 
Bliver Erkjendelsens Kompas. 

Se det er den Moral jeg trøster 
Mig med — og dig, ifald maaske 
Det ogsaa gjælder her: de te 
Narratur fabula. 

Saa tag 
Da denne Bunke Vers idag, 
Som Hilsen i beslægtet Sprog 
Fra En, der bygged helst Paladser 
Og Templer, men, af Skade klog, 
Indskrænked sig til mindre Sale 
Og mindre kostbart Materiale, 
Ja snart — saa nødig som han vil - 
Maa reise regulære Kasser 
Til Leiebrug (vil sige: smøre 
Romaner eller Skuespil, 
Som Plebs vil læse eller høre) 



Før han ad Aare naaer at føie 

Til denne dyrebilled-smykkede 

Eremittage end et Par 

Phantastiske smaa Sidefløie, 

Der længst i Plan afridsed' var — 

Men det ta'er Tid før de er byggede; 

Kan hænd's tolv Aar, maaske^ hvem veed? 

Langt mer: — en lille Evighed. 

Dresden, November 1898. 

FØRSTE BOG 



BLANDEDE FABLER 



DEN UNGE SVANE 



ÆNDERNE drømte om Lygtemænd, 
Om Stjærner Svanerne drømte; 
Det var da Sol var i Gryet end, 
Den yngste Svane han rømte — 
Men der drømmes saa mangt udi Kjæret. 

Vingerne plasked. Vingerne hvén. 
De bar over Poppelpils Gjær'et, 

Ænder og Svaner hver eneste én. 
Der blunded i Dæmringsskjæret, 
Vaagned op — og kigged i Vejret. 

Den gamle Svane skjød frem sit Bryst! 

>Pyt! — Ungdommens Sværmen og Jagen! 
Jeg kjender ogsaa den Flyvelyst, 

Men begrændse sig, — det er Sagen! — 
Og hernede bliver man æret.« 

Hvæsed Mo'er And fra sit Sivpaulun: 

»Hvorfor ta'er man mod Creti og Pleti? 
Alt hvad der bærer Svanedun, 
Er der ingen Soliditet i. 
Og her skulde de aldrig ha'e været.« 



DEN UNGE SVANE. 

Værst da skræpped den Ælling smaa, 

— Den traadte alt Vande med Lethed: — 
»Han er bleven træt af at svømme! pas paa^ 
Han flyver af lutter Træthed! 
Nei — ^mudret] — og jeg skal s'gu lær'et. 

Høit over Bjerge-Toppe 

Flygtningens Bane gik, 
End sang den ikke deroppe, 
Dens Flugt var alt Musik; 
Men der snadres saa mangt udi Kjæret. 



PEGASUS OG 
KJÆPHESTEN 



EN Digter havde paa sin Stald 
Sin Kjæphest og (et sjeldent Fald!) 
Pegasus selv: de tvende saaes 
Ret som et Tospand, Baas ved Baas. 
En Dag, da Krybben just var tom 
(Hvordan den blev det, let kan vides, 
Da Digterlod er Fattigdom), 
Begyndte Hestene at bides. 

»Du arme Kræ,€ — sa'e Pegasus, — , 
»Der kun paa Rytterben kan rides 
Ad Jorden hen, for barnlige Puds 
Du er kun skabt! en ædel Digter, 
Som Vingehesten selv kan tæmme, 
Paa dig forsømmer sine Pligter. 
Paa Pulterkamret har du hjemme 
Og er med megen Uret her, — 
Din Føde er du ikke værd.« 

Rjæp hesten svared: »Gode Ven! 
Vel har Du Ben som en Araber 
Og Vinger trods en Kongeørn, 
Du taler fast som vise Mænd, 
Dog een Ting du af Syne taber: 
At Digtere er alle Børn. 



PEGASUS OG KJÆPHESTEN. 

Det er hans Trang, du maa ham unde 
Et Ridt paa mig; Bevægelsen 
Med Benene er af de sunde, 
Bruges de ei som »Schinkler« end. 
Hvo veed desuden, hvem af os 
Han skylder mest, Alt ret beseet? 
Naar han af dig, o Pegasos! 
I Firsprings-Flugt bli'r ført til Himlen, 
Saa stirrer Folk derop med Svimlen: 
»Ha! hvor han stiger, vor Poet, 
Gudernes Yngling, hvilken Fart! 
Man ser ham neppe med en Kikkert. 
Lidt lavere var nok saa rart. 
Men han er stor, ja det er sikkert; 
Og skjøndt vi ikke kan ham følge. 
Vort Bifald vil vi ikke dølge.« — 
Men ta'er han sig et Ridt paa mig, — 
Hvem for Unyttighed du sigter — 
Med Smil de følge ham paa Vei: 
»Dér har vi jo vor kjære Digter! 
Nu rider han sin Kjæphest atter; 
Saaledes dog vi bedst ham fatter.« 



HR. WALTHERS FUGLE 



HERR Walther von der Vogelweide, 
Da han af Mester Hein fik Leide 
Fra Wurzburg udi Frankenland, 
Til Skyggerigets tyste Strand, — 
Hans ædle Sangersjæl betænkte 
De Fæller smaa i Fjederskrud: 
En liden Sum han Kirken skænkte, 
At hver en Dag, den kjære Gud 
Lod skabe, Præsten skulde strø 
Paa Graven Korn og Hirsefrø, 
Saa Fuglesangen maatte lyde 
Og Sangeren i Kisten fryde. 

Hans Villie blev paa Pergamentet 
Lovformelig af Munke prentet. 
Og han der »under Linden« sang. 
Blev under Lindene begraven — 
Et solrigt Sted i Munsterhaven, 
Hegnet af Klostrets Pillegang. 
Paa Graven stod en simpel Skaal; 
Hver Middagstime kom en Broder 
Og hældte af sit Pægle-Maal 
I Kummen ud det vante Foder; 
Og Gjæsterne, der kjendte ret 



8 HERR WALTHERS FUGLE. 

Som paa Sekund det Klokkeslet, 

Omflagred alt den Sangergrav, 

Der daglig dem et Offer gav. 

El, hvor de kvidred for Herr Walther 

Til Tak en mangestemmig Psalter! 

Aar ud, Aar ind, Aarhundred ud, 
Aarhundred ind hans sidste Bud 
Blev holdt i Ære, til omsider — 
Op imod vore kloge Tider, — 
Da just man drøfted Kirkens Tarv, 
En Herre af Kollegiet monne 
Bekjæmpe stærkt de Fugles Arv, 
Især da Tiderne var onde. 
»Den gamle Skaal« — saa slutted han 
»Maa af en ny dog snart erstattes. 
Nu er mit Forslag, at der sattes 
En Skaal af Marmor, paa hvis Rand 
Er meislet Fugle ud, der pikke 
Af Smaakorn, som i Bunden ligge. 
Vor snilde Broder Glas er villig 
At gjøre dette ganske billig. 
Og hvad der ellers Aar for Aar 
Til uselige Fugle gaar. 
Kan vi forvandle til en Gave 
Af Fintbrød for vor egen Mave 
Quod felix sit faustumque — Amen!*^ 
Den Tale var dem allesammen 
Til stort Behag; og Broder Glas 
Paatog sig Værket som en Spas. 

Da nu som før i Middagsstunden 
De Fugle samledes til Unnen 



HERR WALTHERS FUGLE. 9 

Paa Digtergraven, — se da fandt 

De ingen Plads paa Skaalens Kant, 

Thi den var fuld af Marmorfugle 

Der ikke flytted sig en Smule. 

Ja, hvad der var det værste: kun 

Smaa Stenkorn laa i Skaalens Bund. 

Det undred sært de Fjederdækte, 

De syntes, de selv var dog de ægte; 

De budne Gjæster med sultne Munde, 

Stengjæsterne sang de til saalunde: 

>Pi-pi, pi-pi! her er vi, her er vi! 

Herr Walthers Fugle — kvi-vit. 

Tir-li, Tir-li! Hvem er I, hvem er I? 

I ta'er jer det lovhg frit. 

Af Sten I ere, og Sten I æde. 

Og er saa stumme som Sten, 

Det volder Herr Walther liden Glæde! 

Pak jer! lad os komme her til Sæde! 

Hvorfor er den Munk saa sen? 

Han vil jage jer bort, for han veed det er vort. 

Det Rom han bringer, der ikke er haardt 

Som det der — - god Appetit! 

Kvirre— virre— tirre— virre— virre— vit ! « 

Men en af dem, paa Skaalen sad. 
Oplod sit Marmor-Næb og kvad: 
»Skjøndt af Naturen — her forbedret 
Ved Mestrens Kunst — jeg er saa lidt 
Ved Stemme ellers som befledret: 
Har Kirken dog — hint Alt og Et 
(Hvis Husdyr jeg i Ydmyghed 
Tør kalde mig), der som I veed 
Har Monopolet paa Mirakler, 



10 HERR WALTERS FUGLE. 

For denne ene Gang i Livet 

Mig Stemmens Brug og Evne givet, 

At jeg kan svare jer, I Stakler! 

Med jert »Pi-pic og Æderi 

Paa denne Grav er det forbi; 

Hvad I uværdig forestilled, 

Deraf er vi et ævigt Billed, 

Hvorudaf Folk vil have seet, 

At hic jacet en stor Poet. 

Med jer var det kun smaat bevendt; 

Os kalder man et Monument.« 

Talte og tav til evig Tid forstummet, 

Som for et Monument det sømmer sig; 

De Levende fløi skræmte deres Vei. 

De havde af hans Tale kun fornummet 

En Mening klar for dem, de sølle Skind 

Middags-Stipendiet var draget ind! 

Morale- 
Munken bag Pillen stod og fniste; 
Digteren vendte sig i sin Kiste. 



MIN VEN OG MIN 
NATTERGAL 



JEG havde mig en Nattergal, 
En Sanger uden Mage. 
I Haven ved en blank Kanal 
Det monne den behage 
At drømme sine Dage 
Og synge sine Nætter hen. 
Naar Solen daled, stemte den 
Sit Instrument, 
Med Fløite, Trille, Skralde 
Og hvad man nu vil kalde 
De Smaa-Registre alle, 
Som slig en lille Virtuos 
Trakterer, uden Løn og Ros 
At vente for sin frie Kunst. 
Fuldmangen Gang 
Naar Maanens Tryllelampe hang 
Alabasterklar i Sølverdunst, 
Og Himlens Dunkelblaa sig kupled 
Stjernebesat, 

Jeg hørte hvor det hulked, jubled 
Og klukked i det dunkle Krat — 
Som om den skjære Sommernat, 
Berust af oversalig Lyst, 



12 MIN VEN OG MIN NATTERGAL. 

For mægtig til at bæres tavs, 
Sig havde skabt en Alferøst 
Af Stjerneskjær og Maanelys, 
Af Bølge-Blink, af Blade-Gys, 
Af det uendelige Havs 
Tungsindige Skvulpen under Kyst, 
— En Røst 

For ret at tone ud i Sang 
Sit Væsens hemmelige Trang. 
Og naar jeg lytted, 
Da smelted længst forstenet Kval, 
Og Sjælen fyldtes sødt med Fred. 
Min Haves hele Herlighed 
Med Taxushække, Blomsterbed, 
Drivhus, Alléer og Kanal 

Jeg bytted 
Ei for min Skat, min Nattergal. 



Jeg havde mig en »bedste« Ven, 
Var klog som bare Fanden, 
Efterabe med Mund og Pen 
Kunde han som ingen Anden. 
Han havde aldrig hittet paa 
En Tanke selv fra ny af. 
Men flux han havde Snittet paa. 
Hvad der nogetsteds gik Ry af. 
Var end Opfindelsesevnen svag, 
»Bessermachen« var ret hans Sag. 
Og altid først paa Bakken, 
Og immervæk i Teten, 
Den Første i Atacquen, 
Den Første i Retraiten — 



I 

Det var hans Art. 
Med kvik og vittig Snakken 
Min Spleen han kyste i en Fart. 
Saa fuld af overfladisk Liv 
Blev han min bedste Tidsfordriv. 
Man kunde i hans Selskab ei 
Med bedste Yillie kjede sig, 
Hvad paa vor kjedelige Jord 
Har mer at sige, end man troer. 

Saa flink en Svend 
Var min fortræffelige Ven. 



Saa gik vi da en Aftenstund, 

Af Vin og Maaltid glade, 

Høirøstede i Parkens Lund, 

Hvor Vinden vugged sig i Blund 

Paa dugbesprængte Blade. 

En bleg og duftig Purpurglød 

Ud i Orangelyset flød. 

Paa Vandets sorte Flade 

En Svane seiled; sætvis skjød 

Den frem sin hvide Bringe; 

De lange Bølgeringe, 

Der spredtes som en Vifte, brød 

Det Sølverlys, som streifed dem. 

Thi Maanen traadte netop frem 

Bag Gaardens Fløi. 

JSaa mildt og høitidsfuldt det var. 

Som om Naturen Stilhed bød, 

Saa selv min Ven hans Snakketøi 

Stod stille. 

Da lød 



14 MIN VEN OG MIN NATTERGAL. 

Med et en klar 

Og ensom Tonetrille, 

Saa skjær og ren, et lille 

Brudstykke af en Perlerad, 

Der ruiled ud — 

Og skiltes ad: 

Thi atter blev 

Det stille. 

Sit Buetegn et Stjerneskud 

Paa Himlen skrev 

Og slukkedes saa brat som den. 



Fortabt og henrykt stod min Ven; 
Han løfted tyssende sin Finger, 
At ubetænksom ei min Stemme 
Den skjulte Sanger skulde skræmme. 
Og nu paa større Tonevinger 
Dens Hymne steg saa stolt og rig. 
At aldrig, syntes det mig, end 
Jeg havde hørt den synge slig. 
Og snart min Gjæsts nysgjerrige Blik 
Den lille Fuglesilhouet 
I Hybenbuskens Grenenet 
Opdaget fik; 
Der sad den ret 

Som kunstig klippet ud og klæbet 
Paa Aftenhimlens Gyldengrund. 
Man saae hvor Struben paa den gik,, 
Og hvor den ivrig spærred Næbet, 
Ja, naar man ret ihærdig stirred. 
Dens hele Krop af Toner dirred. 
Det vared ved en liden Stund, 

Saa brød den af: 

Stille var Alt som i en Grav. 



Da nikked han med Kjendermine 
Og sagde spøgende: »Død og Pine! 
Det kalder jeg en Virtuos, 
Værdig til al Kritikkens Ros. 
Jeg troer at jeg, ung Siegfried lig. 
Vil prøve lidt hos den at gaa i Lære. 
Hvis den vil unde mig den Ære 
At synge for os uden Svig, 
Skal jeg mig øve flink og brav. 
Om jeg kan lære den dens Tone af. 



Han tav, vi lytted. 

Atter lød 
En Fløitetone lang og blød; 
Men fast saa blød og længer end 
Den Tone var, der svared den 
Fra Vennens Læber. Nu fulgte ret 
Et yndigt Forspil: dybe Toner 
Af kraftig Brystklang blanded det 
Med aandeagtig Flageolet. 
Men underligt det var at høre: 
Min Ven ved Siden af, han kunde 
Saa skuffende det eftergjøre. 
At det var ikke just saa let 
At skjelne mellem hans og dens. 
>Se se, det gaar jo nogenlunde«^ 
Han mumlede i Skjægget, mens 

Et Øieblik den Lille tav. 

Han vidsked sig med Lommeklædet: 

»Hm, Skade, at vi ei har væddet! 

Skjøndt, paa det Lav! 

Den løber fra mig ganske vist 

Og la'er mig staa som Nar tilsidst.« 



For anden Gang begyndte Spillet. 

Det klukked og sukked, det slog og trilled, 

Det fløited baade ud og ind. 

Som Kastagnetter smaa det skralled. 

Det kvidred, pipped, sang og tralled 

— Hvad hjalp dens Kunst det lille Skind! — 
I Dybden og i Høiden, 

Med Strubeslag og Fløiten, 

Med Forslag, Koloratur og Trille — 

Min Ven kunde følge med overalt. 

Og nu som om det Livet gjaldt. 

Som var det Forrige blot Nyn, 

Sang Nattergalen op med Fynd. 

Jeg tænkte, varer dette længe. 

Den maa tilsidst sin Strube sprænge. 

Men Struben holdt, og hans holdt med; 

De lod hinanden liden Fred, 

Men monne stedse begge 

Hinanden kapvis ægge. 

Høiere spærred den Næbet op, 

Græsselig min Ven monne gabe 

— Hellere Kjæben af Led end tabe! — 
Mere og mere tilveirs kom Ho'ederne — 
Hurtigere! stærkere! end holdt de Trop, 
Min Ven var immervæk med paa Noderne. 

Da samled den sine sidste Kræfter 
Og slynged ud med fortvivlet Kast 
En lang vibrerende, seirrig Trille, — 
Og i det sittrende Bryst dens lille 
Trofaste Sangerhjerte brast. 

Det gjorde han den ikke efter. 



DET STÆRKESTE 
VAABEN 



DER hændes i Naturen mangt 
og meget. -- 

Vel! en Gang det hændtes^ 
At dens forskjellige Dele skjændtes 
Om hvem der gav det bedste Vaaben. 
Tre havde Prisen alt foriangt, 
Og delt imellem dem var Hoben. 
Den store Flod kom brusende 
Med Rør og Siv i massevis, 
Der hvislede til Pilens Pris. 
Den store Skov kom susende 
Med sine mange Asketræer, 
Der sang om knastestærke Spær. 
Og endelig med knusende 
Vægt, saa det drøned. Bjerget kom. 
Der føder Jern af stenet Vom, 
Af hvilket Heltesværdet smedes. 
Helt længe hid og did der stredes^ 
Hver roste sit, og det med Føie. 
Men da man ikke længer lod 
Med spidse Flintesten sig nøie, 
Saa maatte baade Skov og Flod 
■— Propheten hg — til Bjerget gaa^ 
For Odde af dets Jern at faa. 

Saaledes syntes Striden endt; 

Fast alle Stemmer Bjerget vandt. 

Da traadte der i Kredsen ind 

En Gaas. »Hvad vil det søUe Skind?« 

>Aa, det er nok en Aspirant«, 

Mente et vittigt Element. 

Men Gaasen svared, uberørt 

Af den almindelige Fnisen 

Og ganske tørt: 

A glemmer mig, jeg bringer Pennen«. 

Da holdt de op at le, og Enden 
Paa Sagen blev at den fik Prisen. 



NATTERGALEN 
OG FRØEN 



DER sad en Nattergal og sang 
I en Rosenbusk ved Kjæret. — 
Nei, hvor det klang! 
Da vaagned Mester Frø og saae 

i Veiret. 
Den rømmed sig og svared — ei, 
Hvor flittig den lod Knevren gaa! 
Brex — brekke — kex! den spared ei 
Mundlæderet 

Den Nattergal og Frøen sang 
I Busken og i Kjæret. 

Sædvanlig efter Solnedgang 
Den hele Sommernat saa lang 
Var Nattergalen ene om 

Musikken, 
For alle Andre lod den — som 
Paa et Signal — naar Aften kom 

i Stikken. 
Thi blev den glad, da nu med et 
En Anden lod sig høre lidt: — 

»Der er en Fugl, 
Som ikke kryber strax i Skjul, 

Naar Verden ei længer er solet; 

Dens Røst er raa 
Og ikke meget skolet, 
Men Stemmemidler den har som Faa 

Og Energi; 
Maaské lidt mere Øre 
For Takt end just for Melodi, 
Men bedre det end omvendt — vi 
Skal se, hvortil det nu kan føre, 

Naar ret den faar 
En Sanger, der sin Kunst forstaar. 

At høre — 
Jeg tror saa vist, 
Den bli'er en Sanger selv tilsidst.« 

Men Frøen tænkte: »Hvem montro 
Det er, som nu mig vækker. 
Da Fuglene dog gik til Ro? 

En af de Frø'r, 
Der paa det Tørre kvækker? 
Løvfrøer kaldes de, jeg før 
Har hørt derom, men troede 
Det var et Sagn. — Aa ja saamænd! 
Slet ikke ilde synger den, 
Skjøndt mangen slem Unode 
Og hæsligt Hang til Lapseri 
Vansirer dens Methode. 
For sødlig er dens Melodi, 
For megen Kunst, for lidt Natur, 
Roulader, Triller, Coloratur, 
Det smager af det Velske. 
Og stedse: »elske! elske!« 

Den sukker 

Og klukker — 

Det kalder jeg nu umoralsk. 
Dens Smag er falsk, 
Men rettes nok, naar jeg 

Nu lægger mig i Tøiet 

Og viser an den rette Vei; 

Den Smaa vil sikkert følge mig 
Fornøietc. 

Saa gik da Vexelsangen 

Ret løs imellem Busk og Kjær, 

De holdt hinanden Stangen 

Og mente hver især 

Forvist, at ret nu fik 

Han paa den anden Skik. 

Naar Nattergalen fløited sødt, 

Saa klukked Frøen rigtig blødt. 

Til Fuglestrubens Trille 

Den lod sin Skralde spille; 

Men ei betvingende og ubetvunget 

Blev hver ved sit. 

Da nu de havde sunget 

En Klokketime vel omkaps, 

Den brave Frø forstummed 

Og sukked stønnende: >Den Laps 

Er stædig og fordummet. 

Jeg frygter, han er/ ikke til at vinde 

For den solide Sangkunst nogensinde.« 

Men Nattergalen tænkte: 

»Nu holdt han op . . . Han sprængte 

Da ikke noget før indvendig, 

Da han tog fat saa rent ubændig? 

Aa nei, han er vel træt, det Skind! 

Hæs var han allerede 

Fra først af, da det faldt ham ind 
At kvæde. 

Men han var ivrig: det vil gaa 
Langt bedre næste Gang, man maa 
Blot ei gi'e tabt — jeg faar nok Glæde 
Af ham tilsidst.« 

At Nattergalen 
Fik Uret, som de Gode faa 
I denne Verden, er Moralen 
— Saa trist som nu Moral en Gang 
Er og har altid været 

Men Nattergalen sad og sang 
I sin Rosenbusk ved Kjæret. 



KAPSEILERE 



DET er Kapseilads idag. 
Baskende Duge, knagende Stænger, 
Smeldende Vimpler og Flag. 
Seilene svulme, Masterne krænger; 
Om duvende Stavne Skummet staar 
I Rader 

Af tindrende Kaskader. 
Smaa Lystbaade, Kuttere, Jagter, 
— Dækkene broged* af Damedragter — 
Følge med, saa godt de formaar. 
Men inde paa Bredden, myldrende tæt. 
Væbnet med Kikkert og Lorgnet, 
Hoben Skuespillet betragter. 
Følgende det med Raab og Fagter. 
Man er begeistret, og man gjør Grin; 
Man holder paa den, man holder paa hin. 
Man er spændt, man er lige ved at dø 
Af Interesse — saalænge det varer. 

Men langt, langt ude i aaben Sø, 
Der gaar den store Ostindiefarer. 

Ingen bemærker den. Ikke een Kikkert 
Rettes didud — og det var sikkert 

Heller ikke Umagen værd. 
Der er Lidet at se. Ensom dens Færd. 
Ingen at sammenligne den med, — 
Og saa gaar den jo Pokker i Vold derude! 
Eller bli'er den maaske paa det samme Sted, 
Trods alle sine spændte Klude? 
Der rører sig hverken Seil eller Mast, 
Det ser ud, som om den var muret fast 
Paa Kimingsranden. Ganske vist. 
Den vilde lægge den hele Flok 
Snart agterude, ifald de hist 
Forsøgte deres Kunst. Sandt nok, 
Den største af dem kunde bruge 
En eneste af dens mægtige Duge 
Til at klæde sig op til Klyver og Fok; 
Hver Sø, der brydes af dens Stavn, 
Kunde ganske magelig sluge 
Dem allesammen i Guds Navn. 
Og medens de, som de var galen. 
Løber omkap om Sølvpokalen 
— Damernes Pris for ædel Sport — 
Styrer den bort. 

Ud mod det dæmningsdunkle Fjerne, 
Did hvor Lyset fødes i Øst, 
Ud mod en ukjendt Palmekyst, 
gjennem en Nat med fremmede Stjerne- 
Billeders Tegn — 
Bort mod fremmede Guders Egn. 



DE TO VEIRHANER 



DER sad paa samme Gaard en Gang 
Veirhaner tvende, begge kry, 
En gammel og en splinterny. 
For hver en Streg at Vinden sprang, 
Med villigt Sving den nye svaied. 
Den gamle, rusten paa sin Stang, 
Sig aldrig mer en Kjende dreied. 

»Vindbeutel dér!« den gamle hvæste, — 
»Se, hvor han dreier sig bekvemt. 
Og viser strax, hvor Vinden blæste! 
Min Retning bliver ei bestemt 
Af Vind og Veir, min Karakter 
Man af min faste Holdning ser. 
Der intet Bifald eftertragter. 
Slig Vendekaabe jeg foragter.« 

Den nye hvined: »Gamle Nar! 

Du troer i egen Kraft at kjende dig, 

Og viser kun, hvor Vinden bar. 

Da sidste Gang du kunde vende dig.« 



PAA DET JEVNE 

KAALUNDSK KORAL - MELODI 
UDSAT FOR FABELSTEMBfER 



Hønen 

(paa Møddingen). 

Paa det Jevne, paa det Jevne! 

Anden 

(paa Hovedet i Gadelgæret). 

Ikke i det Himmelblaa ! 

ØRNEN 

(i Himmelrummet). 

Efter Evne, efter Evne! 
Pas jert eget Kram I Smaa! 

Hønen. 
Pas kun paa, pas kun paa! 

Anden. 
Det vil sig hevne, vil sig hevne! 

Begge. 
Her har Livet sat os Stevne. 

ØRNEN. 

Livet, som / Livet saae. 

Hønen. 
Alt hvad høiest du kan nævne, 
Det maa her sin Prøve staa. 

Anden. 
— Prøve staa! 

ØRNEN. 

Vil jeg heller ei forsmaa. 

Hønen 

(spydig). 



Saa? 



ØRNEN 

(slaar ned). 



Anden. 
Se han styrter, vil forgaa! 

Hønen. 
Maatte frygtelig sig hevne. 

Anden 

(idet Ørnen tager den). 
Aa!! 

Hønen. 
Det var ikke saadan at forstaa! 
Paa det Jevne, paa det Jevne! 

(Løber sin Vel). 



DET BESKEDNE 
LAVLAND 



JEG er ei skabt til Høihed eller Blæst, 
At holde mig til Jorden er mig bedst,« 
Raabte et Land, flakt som en Pandekage, 
Og kigged spodsk til Klippelandet hen: 
Du store Vigtigpeer! dér fik du den! 
Høilandet gav ved Ekko Svar tilbage: 
»Min lille Ven! tal ikke selv om Blæsten — 
Hvad Høihed angaar troer jeg dig forresten!« 

Forstå ar sig, Finantserne maatte 
Tilfalde en Kirke-Rotte. 

Og hvordan det videre nu skal gaa, 
Maa gjættes af Tidernes Omen, 

Dog nylig skrev nok derom som saa 
Hr. Grimbart, Statsøkonomen : 
Skal B nedtrampe, hvad A har saaet. 
Og C indhøste, før D har ham naaet, 
Saa har I, før I til V er gaaet. 

Trods Pattedyrs-Ministerier, 

Communen erklær't af Bakterier. 



SPURVEN SOM 
PATRIOT 



IVaarens første grødesvangre Dage 
En Stær fra Vinterreisen kom tilbage 
Til Sjællands Kyst og hilste allerede 
Sin Sommerbolig langveisfra med Glæde. 
Over det lave Tag, med Mos begroet, 
Den gamle Lind sig hæved. Hver en Gren 
Og bladløs Kvist som tegnet med en Pren 
Kulsort paa Luftens sølvgraa Tavle stod, 
Og midt i Kronens gjennemsigtige Net 
Sad Stærekassen som en dunkel Plet. 
Af Fryd dens Hjerte klapped, og — med kort 
Farvel til sine Reisefæller — bort 
Fra Sværmen styred den i Hast og fløi 
Ad Hjemmet til, saa Vingerne sig vaanded 
Ved over-stærke Slag. Den kjendte Røg 
Af Tørv og Kvas den snart med Vellyst aanded 
Og nu saa langlig fløitende den strøg 
Over Taget hen og ind blandt Kronens Kviste, 
Der velkomstbydende rundt om den vifted. 
Som kappedes de om, hvem der de fleste 
Og største Knopper kunde vise frem 
Til Flyveren, der endelig omskifted 
Hint Qerne Søndenland, hvorom de vidste 
Kun hvad dens Fløiten kunde sige dem, 

3 

Med dette skikkelige gamle Hjem. 

Da stak af Stærekassen ud sit Ho'ede 

En Spurv at se, hvad det var for en Støi. 

Hvorpaa den noget tøvende sig opped 

Og med sit Corpus næsten Døren stoppede 

Oppustende sig værdig, mens den gloede 

Paa Stæren, der lidt underlig tilmode 

Sig nedlod paa en Yderkvist og hopped 

Frem og tilbage, mens den vented paa. 

At den Logerende fortrak. Men denne 

Sad rolig der, med Hovedet paa skraa 

Og gav slet ingen Flyvelyst tilkjende. 

Omsider fandt vor Stær, at denne Spøg 

Var kjedelig, ja overmaade slet. 

Og sagde: »Gode Spurv! hvad om du fløi 

Din Vei lidt snart, for jeg er saare træt 

Af mange Dages Flugt og længes efter 

Her i mit Hus at pleie mine Kræfter.c 

Men Spurven svared med fornøiet Kvidder: 

»Jeg har det grumme godt her, hvor jeg sidder> 

Og der kan ikke være Tale om. 

At jeg skal drage bort nu fra mit eget. 

Flyv heller du derhen, hvorfra du kom, 

Eller andet Steds — mig er det ligemeget.« 

»Nei,« raabte Stæren — »dette gaar for vidt! 

Det er vel dog mit Hus og ikke dit!« 

Men Spurven pipped: »Saa? Jeg troer, jeg kunde 
Med Rette spørge om hvad du vil her, 
Saadan en ryggesløs, forfløien Stær! 
Vi Spurve blive trofast i vort Land, 
Vi elske det saa høit, at ei vi kan 
Forlade det selv da, naar raakoldt Veir 
Afblader grusomt Haver, Hegn og Lunde 

Og let fordriver jer, der ligestrax 
Saasnart I bare lugte Lunten, flygte 
Sydpaa, i det enfoldige Haab et Slags 
Uvisnelig-grønt Paradis at finde 
Hinsides Frost og alle skarpe Vinde. 
Nu vende I tilbage, ganske vist, 
slukørede: I fandt ei hvad I søgte. 
Dog finde I det her saa lidt som hist! 
Det Hjem, der den Gang syntes jer for raat, 
Og som I nu dog finde ganske godt 
I Nødsfald — det forstøder jer tilsidst. 
Troløse! Du forskjertsed længst din Ret 
Til dette Hus, som du lod øde staa. 
En Patriot har lagt Beslag derpaa.« 

Da svared Stæren: »Gjæve Patriot! 

Hvis dine Vinger var lidt bedre groet. 

Kan hænd's din Troskab havde været mindre. 

Vel sandt, din Kjærlighed kan overvintre 

— man kan omtrent saa meget som man maa. — 

Men er det virkelig saa stor en Sag, 

At prise høit, med værdigt Selvbehag, 

Som skjønnest af alt Skjønt paa denne Jord, 

Den Plet hvor selv tilfældigvis man boer, 

Naar aldrig noget Skjønnere man saae? 

Nei, vi forfløine Fugle, vi der foer 

Fra Nord til Syd og atter op til Nord, 

Som flakked om i Øst- og Vesterleden, 

Snart pikked Rug og Byg, snart Ris og Mais, 

Og lærte ret at kjende underveis 

De fagreste af Jordens fagre Egne, 

Men vende dog tilbage her til Reden: 

Os bør man dobbelt det til Gode regne, 

At vi, skjøndt fristed' grundig nok forsand. 

Blev tro bestandig mod vort Fødeland. 
Vor Patriotisme, veed jeg, stod sin Prøve; 
Den Slags diz har, er gramme let at øve.« 

Da pusted Spurven ydermere op 

Sin trinde, evig borgerlige Krop — 

Som den, der bliver i sit Land og nærer 

Sig redelig, har mere Udsigt til 

At prange med end Sværmeren, der tærer 

Paa sine Kræfter, naar han dristig vil 

Guds Verden se og følge eget Ho'ede: 

Og mens den umanerlig brav sig kroede. 

Den lavede sig til at give Svar 

— Et knusende — til denne Probenreuter. 
Da lød der Stemmer nedenunder! »Fa'er! 
Stæren er kommen! hør hvor sødt den fløiter! 
Der sidder den! Nei, se dog blot den frække. 
Forædte Spurv, der ikke vil fortrække. 

Den stopper Hullet til; den stakkels Stær 
Kan ikke komme ind . . . Det gaar for vidt! 
Hent Stigen! — Hvad skal Stigen til? nei, strit 
En Gang derop! — Ved Siden af! naa, dér 
Din Gavtyv! lige ved! nok en, en svær!« 

Da Spurven hørte disse Ord, fortrak den 

— For Grunde ei, men vel for Overmagten. 



STORKEFADER OG 
GJØGEMODER 



EN Stork i Mosen stalked om 
Paa Tudsejagt og Orme-Søgen, 
Den havde hjemme mange Næb 
At føde, det gav Slid og Slæb. 
Mod Aftentid til Mosen kom 
Dens fii og franke Frænke Gøgen; 
I Vibens Bo den havde dér 
Anbragt sit Æg med smaat Besvær. — 
Hvor Mulden er med Tørven blanden. 
De Tvende hilste paa hinanden. 

>Kukuk, Hr. Fætter! hvordan gaar'et? 
Bestandig Pater familias? 
Tre-fire nye Smaa om Aaret? — 
Madammen endnu ei sagt Pas? 
Men å propos det har mig saaret. 
Det Ammestue-Eventyr, 
Som er om Dig i Omløb bragt 
Blandt Mennesker, uimodsagt; 
De gjør dig til et latterligt 
Og rent forældet Fabeldyr, 
Der henter Pattebørn fra Moser. 
Er det da Ret at taale SUgt? 
Frabed dig grundig disse Skoser.c 

Men storken svared: »Fru Cousine! 

Sandt nok, sit Navn maa Hvermand hytte, 

Men skader det vel mig og mine. 

At jeg er bleven til en Mythe, 

Da Charakteren dog er holdt — 

Om end en Smule overdreven? 

Dog Kummer har det os forvoldt, 

At da er til et Ordsprog bleven; 

Du sigtes for dit Æg at smugle 

I Reden ind hos andre Fugle, 

saa Rugningens Besvær og alle 

De Pligter, Moderen tilfalde. 

Du rent forsømmer og forsmaar. 

Dit Taalmod her jeg ei forstaar. 

Overnaturligt — det gaar an. 

Men Unatarligt ikke taales kan. 

Det troer jeg, jeg i dit Sted dementerede 

i >den til Dueposten Priviligerede«. 

»Pyt,« svared Gjøgemo*r — »nei Tak! 
Man ignorerer saadan Snak.« 



HESTEN OG ÆSLET 



DEN unge Pige vendte sig i Døren 
Og saae endnu en Gang tilbage 
Ind i det brune Staldrum for at tage 
En sidste Afsked. Et Par Æselsøren 
I en af Baasene sig spidsed, 
Og prægtig kneiste over dem 
Et Hestehoved, sort og blidset. 
Dets Øie, mandelformig slidset, 
I blaaligt Glandslys blinked frem, 
Og Tænder skinned, da den gnægged 
Et lydeligt Farvel til sin Veninde, 
Der nu med Kyshaand smutted ud. Lufttrækket 
Slog Døren i. Tilbage stod derinde 
Æsel og Hest i vanlig Ensomhed. 



Paa Æslet saae nu Hesten ned: — 
Du er en løierlig Kumpan! 
Gid jeg faa Kuller, om jeg kan 
Forstaa dit underlige Væsen! 
Er du af Træ? det maa jeg sige. 
At du maa være saare kræsen 
Og meget bedre vant end jeg, 
Naar ikke denne søde Pige 

Ved Kjærtegn kan fortrylle dig. 
Knap nok, at dine Øren dirred 
Og at dit nærmer Øie plirred, 
Da hun med mangt et Kjælenavn 
Klapped din Pels og strøg din Mule, 
Ja, tog din stive Hals i Favn 
Og muntert dine Øren rusked. 
Jeg synes sandelig du kunde 
Vise din Følelse en Smule.c 



Med Svaret Æslet ingenlunde 

Forhasted sig: »Hvor du har husket 

Nøiagtig Ålt€, tilsidst det brummed, 

Hvorpaa det et Minut forstummed. 

Det sænked Hovedet og mimred 

Med Underlæben, der en Tomme lang 

Ned under Overlæben hang. 

Og saa kom Svaret: »Fruentimret 

Kunde jo gi'e os lidt at æde, 

Naar virkelig hun vil os glæde.« 

>Ja,« mente Hesten nu, »hun saae 

Vel sagtens, at vi begge to 

Har Krybben fuld.« »Fuld nok min Tro — 

For min Part fuld af gammelt Straa. 

Et Bjerg af Havre er derinde. 

Det maatte hun vel kunne finde«. 

»Hun har vist ikke tænkt derpaa.« 

»Saa meget dummere!« »Men al 

Hendes Venlighed — skal den da Intet gjælde?« 

»Nei, det ved Gud den ikke skal!« 

Gjensvarede den vrantne Fælle. 

»Du er en meget langsom Aand, 

Jeg skal forklare mig: den Haand, 

Der monne mig min Føde række, 

Og den, der prygler mig, de begge 

Er til for mig, som Prygl og Mad 

Er til. Thi skatter jeg dem baade, 

Hver paa sin Maade, 

Dog uden Kjærlighed og Had, 

To taabelige Lidenskaber! 

Skjøndt jeg endogsaa stundom taber 

Taalmodigheden og maa lægge Baand 

Paa Lysten til at bide i den Haand, 

Der prygler mig.« — »Og sagtens slikke 

Den, der en lækker Bid vil stikke 

I Munden paa dig. Ven?« formoded 

Hesten og nikkede med Ho'edet; 

>Som hendes^ der med Hvedekage 

Beværted dig, tre-fire Dage 

Forleden, da til Torvs du var.« 

>Det mindre«, svared Æslet gnaven. 

Og sparkede sig under Maven. 

9 Men hvad vi talte om: hint Par, 

Det er for mig tilgavns i Live; 

Er just det Posi- og Negative, 

Kort, hvad man kalder Ondt og Godt. 

En derimod, der klapper blot 

Men Intet giver, 

— Ei Prygl, ei Æde — er og bliver 

Slet Ingenting ... Ja jeg formoder 

Af din Bevægelse, Hr. Broder, 

At dette kan du ikke fatte. 

Og dog er dette just at skatte 

Det Givne efter dets Værdi, 

Og tage sundt og fast paa Tingen; 

Og dette er Philosophi. 

Jeg firygter meget, du har ingen.« 

Med Hovedrysten svared Hesten 

Betænkelig: »Jeg frygter næsten 

Det samme selv! Hvad skal man sige? 

Vi kan vel ikke være lige 

Fornuftige i Verden alle. — 

Naar blot man ærlig er og brav! 

Og saa, — du kan det Daarskab kalde - 

Lidt Glæde har jeg dog deraf.« 



DE TO GRYDER 



IKjøkkenet to Gryder stod. 
Den ene, over Ilden, lod 
Sit Bliklaag uophørlig rumle. 
Den anden, paa et Kjøkkenbord, 
— Med koldt Vand i — tog til at mumle 
følgende Ord: — 

»Hvad Gryden dér sig skaber for, 

Gaar over min Forstand. 

Jeg veed, den er kun fyldt med Vand 

Som jeg, og vor 

Natur er ens. 

Vi er kun Ler! 

Hvorfor gjør den sig udtilbens, 

Som nu jeg ser? 

Det stakkels Laag! 

Der undes det ei Ro, ei Rist. 

Ret hensynsløst det er forvist; 

Den er vist ikke rigtig klog 

Den Gryde!« 

Da gav det ret sig til at syde 

Boble og bruse — for i Kog 

Rom den paa Ilden. Laaget sprang 

Med Hop, der klang, 
Paa Ovnen ned og saa paa Gulvet, 
Hvor helt til Vasken hen det rulled, 
Alt mens en brasende Kaskade 
Sig udgjød over Ovnens Plade. 

Forarget raabte da den Kolde: 

»Sikken en Uforskammethed! 

Ingen gjør den det mindste Smule, 

Og saa er den saa vred! 

To arme Fluer helt at skolde! 

Og Laaget, der blev kastet ned 

Og slog i Faldet sig en Bule! 

Alt oversprøitet og sølet til! 

Vand i Mælken, den bliver sur. 

Og det uskyldige Komfur! 

Gud veed, hvad vores 

Madamme siden sige vil — 

Hun pudsed det saa pænt imorges! 

At den kan skabe sig saa galsk. 

Og at den tør! 

Jeg kalder dette umoralsk, 

Det ved Gud jeg gjør!€ 

Dog den der kogte, svared den: 

»Min Ven! 

Du har saa grumme let ved fromme 

Formaningssprog. 

Du veed ei hvad det er at komme 

I Kog.« 



GNIEREN OG 
HANS HUND 



EN Menneske- og Dj^even 
Begav sig til en Gnier hen 
Og rømmed sig og sagde: >Hør, 
Høistærede! jeg kommer her paa egne 
Og hele Naboskabets Vegne 
Og borde være kommen før. 
De har en Lænkehund, der plager 
Os Dag og Nat med Hyl og Tuden.« 
>Ja, Herregud!« den Ånden klager, 
»Hvad skal jeg gjøre ved den? — uden 
En vagtsom Hund er jeg fortabt. 
Man lyver mig jo Penge paa, 
— Hvad selv jeg ikke kan forstaa, 
For Gud skal vide, jeg har knapt 
Det tørre Brød.« — »Jo, seer De, hvad 
De har at gjøre,« svarede den anden, 
»Det troer jeg nok, at jeg er Manden 
At sige Dem, for De skal gi'e den Mad; 
Og nu, i denne haarde Vintertid, 
Dens Hus forsvarlig tættes skulde. 
Jeg vilde neppe fæste Lid 
Til mine Øine, da jeg saae. 
Hvordan det arme Kretur laa 
Paa bare Brædder, skjælvende af Kulde. 

Den Sorte, der gik forrest, hørte 
Beskeden til, thi selv den førte 
Ei noget Stamtræ, havde liden 
Familie at pege paa. 
Enten paa Sværd- eller Spindesiden 
- Høist paa den sidste Edderkoppen, 
Men det var tvivlsomt, saa som saa. 
Desuden, hvad var den mod Loppen? 



»De kan vel tænke Dem,« tog atter 
Den Brune Ordet, >at jeg skatter 
Ham høit, som han i Sandhed sætter 
Stor Pris paa mig. Ja, mine Trætter 
Dem gjør han til sin egen Sag. 
Det skal ei siges paa hans Bag, 
At ei han er en trofast Fætter. 
Fornylig netop jeg ham gjæsted 
I hans fortryllende Paulun, 
En snehvid Seng med Edderdun. 
Vi smaused høit: udsøgte Retter — 
Frisk Barneblod og — saa for Såten! — « 

— Den havde mistet Ligevægten 
Og styrted pludselig fra Graten. 
Den Sorte hørte denne Banden 

Og vendte sig: — »Hvad er der?— Saa for Fanden fe 

— Det gik den nemlig som den Ånden: 
De styrted begge i en Sø, 

Der ubegrændset som et Hav 
Sin Flade bredte. Begge tav. 
Beredende sig til at dø. 
Thi ingen Frelse var at øine. 
Fast lodret monne Bredden høine 
Sig overalt og var saa glat 

Og haard; det var umuligt, at 

De kunde klattre op ad den. 

Dog endnu et Forsøg det gjaldt; 

De svømmed bort fra Landet alt 

Hvad dens Kræfter vilde strække, 

I Haab om dog i Tide end 

en mere gjæstfri Kyst at række. 

Fast vilde Modet til at svigte. 

Da — endelig! — kom Land i Sigte! 

Da blev af Skræk den Sorte bleg, 

Og som en Tyrk den Brune banded. 

Thi ubønhørlig lodret steg 

Den hvide Stenmur op af Vandet. 

Det sidste Haab her monne strande. 

Hvad mægted nu den bedste Svømmer? 

De svam ei mer, de traadte Vande, 

For til det Sidste, som det sømmer 

Sig for en Mand af rette Tømmer, 

At trodse kjækt den skumle Død. 

Dog næst er Hjælp, naar størst er Nød: 

Der faldt en Skygge over Voven, 

Og se — vidunderligt! fra oven 

Kom der en Kjæmpefinger ned 

Og dyppede sig Uge ved 

Den Sorte, der i Dødsangst jamred 

Sig alt, men hurtig nu sig klamred 

Til Fingren fast. Og denne gik 

Tilveirs igjen. Et Øieblik — 

Saa stod vor Ven i god Behold 

— Kun meget vaad og dygtig kold — 

Høit oppe paa en snehvid Grat, 

Der ligned ganske paa en Prik 

Den, som den med sin Kammerat 

Var styrtet ned fra. Denne vented 

4 

Imidlertid forgjæves paa 

Af samme Haand at blive hentet 

Og selv deroppe frelst at staa. 

iO!c raabte den — »du gode Aand, 

Der frelste ham, frels ogsaa migU 

En Stemme lød fra oven: »Nei! 

Her er jeg mindre redebon. 

Jeg frygter for, at du vil hoppe, 

Naar jeg har bragt dig paa det Tørre.« 

»Aa, jeg forstaar! du troer jeg er en Loppe. 

Jeg veed nok der er dem, der finder 

At om det slemme Kræ jeg minder. 

Men Loppen er jo meget større 

Og ganske anderledes bygt; 

Dens Ansigt er især saa stygt. 

Du maa mig nærmere bese. 

Da vil du ad den Tanke le.« 

»Jeg veed ei ret, hvad jeg skal tro, 

Om I er en eller I er to. 

Og derfor lader jeg den Sag bero.« 

Saa Stemmen lød, og Skyggen svandt. 

Men oppe, høit fra Gratens Kant, 

Den Sorte raabte ned: »Jeg ser, det letter 

Ens Liv, naar ei man har saa stor en Fætter.« 



DEN DANDSENDE 
PAAFUGL 



FOR mange hundred tusind Aar tilbage, 
Før Ørnen gjorde Ende paa den fri 
Forfatning med sit nye Dynasti 
— Samtidig med Saturns Guldalder-Dage — 
Kong Galdgaas herskede som Fugledrot. 
I Himmålaia håvdé han sit Slot, 
Og det var bygt af pure Ædelstene. 
Fuldmangen Skat det rummed, men tilsammen 
De veied ikke op imod den ene, 
Prindsesse Gylden-Gjæsling. Hendes Pris 
Blev sunget i de sirligste Canzoner 
Af Hofpoeteme, de Nattergale, 
Og i enfoldige Folkevisetoner 
Den feiredes bestandig ligervis 
Af allehaande Vandrende, som Stære, 
Drosler og Finker, saa at Borgersale 
Paa Klippetop og Hytter smaa i Dale 
Tidlig og sent gjenlød af hendes Ære. 



Da nu den Jomfru sexten Somre fyldte, 
Kong Guldgaas overveied, at han skyldte 
Sin Datter nu at sørge for at finde 
En Mand, der værdig var at ægte hende 

Og arve, naar han selv gik Støvets Gang, 
(Som Guldet selv maa gaa) Guldgaasekronen, 
Bestige stolt ved hendes Side Thronen 
Og herske over Alt, hvad Vinger svang, 
— Naar Flyvefiske, Flagermus og Drager 
Samt alle Slags Insekter man undtager. 



Thi gav han Ordre flux til sin Herold, 
Den strubestærke Hane, lydt at gale 
Paa alle Hjørner af Paladsets Vold, 
Og derpaa melde med pathetisk Tale, 
At nu var Gylden-Gjæsling giftefærdig, 
Og at enhver, der ansaae sig for værdig 
Til hendes Haand og agtede at fri. 
Om Nytaarsmorgen skulde give Møde 
Paa Kongens Slot, den gyldne Gaasesti. 



Og Nytaar kom — men uden Morgenrøde. 
Man mærked neppe, at en Sol oprandt — 
I saadan Mængde kom fra hver en Kant 
De Fugle flyvende, at deres Sky 
Fordunkled den og gjorde Festens Gry, 
Der vilde være gylden, graa som Bly. 
Men da den Lag for Lag sig havde sænket 
Og Solen kunde bryde frem med Magt, 
Belysende de Skarer, som fordunkled 
Den nylig — da de Alle nu blev bænket 
Og kom til Ro: — I Guder, hvilken Pragt! 
Man vidste ei, naar Blikket svæved over 
Forsamlingen, paa hvilken Kant det funkled 
Mest blændende: Her Guld- og Sølv-Fasaner, 
Og andre brune, som af indisk Kobber, 

Ibenholtsorte og snehvide Svaner, 

Paradisfuglene med Straalesvands 

Og VingeJQer som buende Raketter; 

Vildgaasen, prangende som Kongens Fætter 

I en forførende metaUisk Glands; 

En Mandarinand, der var mindre kry 

Åf al sin Stads end af det gode Ry, 

Der havde længst i dens Familie hjemme, 

For alle ægteskabelige Dyder; 

Det sikrer den Kong Guldgaas' vise Stemme, 

Om end Prindsesse Gyldengjæslings Blik 

— Der ved det Ydre sig letsindig fryder -^ 

Til mange Andre mere venlig skeler, 

Fornemlig til en prægtig Duerik, 

Der lapset dreier sig: indigoblaa 

Med irisfarvet Bryst. Se hist de smaa 

KoUbrier, lutter vingede Juveler! 

For deres Lidenhed at bøde paa. 

De have her i Mængde givet Møde. 

Græsgrønne Papegøier, rosenrøde 

Flamingoer — hvo nævner vel dem Alle? 

Kun Adam, troer jeg, mægtede at kalde 

Dem hver især ved Navn. Dog dette maa 

Bemærkes: prægtigst var en indisk Paa. 

Da den med Værdighed i Kredsen traadte, 

Almindelig Bevægelse forraadte. 

Hvad Indtryk paa Forsamlingen den øved. 

Opmuntret derved længer ei den tøved 

Med Slæbets Vifte langsomt ud at slaa; 

Da hørtes der en Bifaldsmumlen gaa 

Igjennem Mængden. Majestætisk feied 

Den Grunden, medens skelende den saae. 

At mangen Kind rundt om blev bleg og gul 

Af Nid; — og nu sit hele Farvehjul, 
Med de utallige Argusøine paa, 
Den reiste, og idet den snildt sig dreied, 
Lod den dets Glands i Solen rigtig spille. 



Til Konning Guldgaas hvisked da den lille 
Prindsesse: >Pa! ham maa du la'e mig faa!c 
Men Kongen tyssede og svared værdig: 
»Vent lidt, min Putte! vi er ikke færdig! c 



Hvad mellem Fa'er og Datter foregik 

Blev ikke skjult for Spradebassens Blik. 

Den tænkte smidskende: »Ah ha! man smeder 

Mens Jernet gløder! Ved mit Ydre har 

Jeg vundet alt den lille søde Nar. 

Nu skal hun lære mine Færdigheder 

At kjende, til hun ei kan se og sandse 

For idel sød Forlibelse og beder 

Saa bønlig, at Kong Guldgaas gi'er sig strax.c 

Som tænkt, saa gjort: den gav sig til at dandse. 

Med sirlige Pas og Vendinger den traadte — 

Som til uhørligt Tonespil — en Slags 

Adstadig Menuet eller Gavotte. 

Rundt om i Kredsen kom der Røre: man 

Beundred, men man undredes især, 

Og Meningen var delt; thi Alle maatte 

Indrømme, at han dandsed godt. »Men kan 

Det kaldes smagfuldt,« spurgte Nogle — »her. 

Hvor han som Beiler staar, at øve Sligt, 

Der paa et Hofbal var helt priseligt?« 

Paafuglen, der nu hørte rundt omkring 

Saa megen Hvisken, kom da ret i Aande: 

I livligere Takt med allehaande 

Ret vovede og kariøse Spring 

Den dandsed og i kjække Hvirvelsving 

Sig snurred rundt. I Kredsen var der Mange, 

Der raabte »Bravo ;c Andre, som var bange, 

At dette snart gik over Stregen, lod 

En Hyssen høre, og de Allerfleste 

Lo. — Selve Dandsemestren derimod, 

Berust af Selvbehag — som for det meste 

Det gaar — tog hip som hap for gode Vare* 

Og lod den sidste Trevl af Anstand fare. 

Bestandig vildere omkring den sprang. 

Det blev tilsidst en formelig Cancan 

— Bevægelser, som ses i bal mabille. 
Da viste der sig mangt letfærdigt Smil 
Hos løse Fugle, der ei kunde dy 

Sig længer, thi Naturen gjennembrød 
Hoftugten, og i Kredsen Tonen skifted; 
En Spurv endog sin Gadevise pifted. 
Men Gyldengjæsling, denne Jomfru bly 
Og ærbar, saae til Side og blev rød 

— Et herligt Syn, som naar ved Alpeglød 
Af Rosenskjæret Gletscherguld tilsløres. 

Den frække Dandser nød det: »Hun forføres 

Alt af min Kunst! hun holder ikke ud 

At se mig længer, rødmer og maa vende 

Sig bort: — nu gjælder det til Gavns at tænde 

Attraaens Flamme hos min søde Brud I c 

Hvorpaa den hopped med saa ublu Lader, 

At flux Prindsessen reiste sig: >Min Fader! 

O før mig bort fra dette fæle Syn.c 

Op stod Kong Guldgaas da med rynket Bryn: 

»Drabanter! jager denne frække Nar 
Fra Hove bort, hvor ei han hjemme har 
Med sine Lader fra en Dandsebodlc 



Da flygted Junker Paa med Skam og lod 
Bedrøvet hænge de forpjudskede Fjedre: 
»Hvi vilde jeg min gode Sag forbedre!« 



FISKEN OG 
DENS VIV 



T^^AA kryds og tvers om i en Dam 

^ Et Par Foreller lystig svam. 

Hun var saa glat og trind om Liv, 

Og synlig nok var Hannen meget 

Forelsket i sin unge Viv, 

Der lokked ham og flyede ham. 

De havde længe sammen leget 

I saadant kjærligt Tidsfordriv, 

Og svømmed nu af alle Kræfter, 

Hun forrest og han lige efter. 

Langs med en Marmormur, der randed 

Den klare Dam. Da saae hun tæt 

Foran sig pludselig et Net, 

Der trak sig tvers igjennem Vandet, 

Og hvor et Hul kun aabent stod. 

Som just hun styred lige mod. 



Flux tænkte hun: »Hvad skal jeg gjøre? 
Hvorledes skal jeg vare ham? 
Forelsket op over begge Øre, 
Han kan ei sandse, kan ei høre, 
Og hvis jeg standser, vil han skam 
Os begge ind i Garnet støde, 

Hvor vi for Kokkens Kniv maa bløde. 
Os 'begge ei jeg redde kan, 
Farvel for evig, stakkels Mand! c 

Som tænkt (med kvind'lig Hurtighed) 
Saa gjort. Hun dreied af og gled 
Til Siden, hvorpaa Hannen foer 
Hovedkuls lige lukt i Nettet. 

Snart efter paa den tørre Jord 
Blandt andre fangne Fisk den spjætted. 
Ynkelig jamred sig den Arme; 
En Sten sig maatte vel forbarme. 
Men ikke saa en gammel Karpe, 
Der var saa mosgroet som en Sten. 
Denne dens Sidemand med skarpe 
Haansord udskammed den: »Forel! 
Hvad skal nu det til? Sikken En! 
Fornedre sig ved Suk og Spræl, 
Fordi man snart skal slaaes ihjel. 
Da vi jo allesammen Gud 
en Død er skyldig, som vi sige, 
Saa vær en Mand! se Døden lige 
I Ansigtet som jeg og ti.« 
Hvorpaa Forellen svared: »Hvi 
Skal ei min Klage bryde ud? 
Dog tro blot ikke, det er selve 
Døden, der faar mig til at skjælve. 
Nei, Tanken om min søde Viv 
Mer end Bekymring for mit Liv 
Mig plager nu. Hvad maa hun tænke, 
Da jeg i denne skjulte Snare 
Saa sporløst pludselig forsvandt? 

Ak, mon hun troer, at fuld af Rænke 

Og Svig jeg har ladt hende fare, 

Fordi en Skjønnere jeg fandt? 

O, denne Tanke, nu at være 

Miskjendt af hende, som jeg lod 

Mit Liv for, glad, med freidigt Mod — 

Den kan jeg ikke rolig bære! 

Den er mig bittrere, end om 

Jeg hundredfold af Dage kom.« 

Da saa den klaged. Karpen svared: 

»Længst kunde jeg dig have sparet 

For denne Sorg, min gode Ven, 

Om før jeg havde anet den. 

Thi du maa vide, at jeg laa 

Just hildet fast med mine Gjæller 

I Gamets Masker, da jeg saae 

Jer komme, I forliebte Fæller, 

Og styre i den sikre Død. 

Da blev hun Garnet vaer med et. 

Ret for sig. I de skjønne Træk 

Rjæmpede Kjærlighed med Skræk; — 

Hun turde ikke standse midt 

I Farten, rask besluttet brød 

Hun af sin Kaas, til Side gled hun «. 

Og til din Skjæbne overlod 

Med Sorg hun dig, som jeg forstod. 

Hvor du er henne nu, det veed hun. 

Ei mistænkt døer du, men begrædt 

Af hende. Trøst dig nu ved det.« 



»O grumme Trøst!« — udbrød med Graad 
Forellen — »som jeg ei begjæred! 
Hvor meget bittrere er du 

End den Fortvivlelse har været, 

For hvilken du vil skaffe Raad! 

Hvor var jeg lykkelig tilmode 

I Forhold til, hvad jeg er nu. 

Da intet-anende jeg troede. 

Hun elsked mig af al sin Hu, 

Og frygted kun, at min Forsvinden 

Blev misforstaaet af Veninden. 

Saa har hun ei engang forsøgt 

At frelse mig, af ussel Frygt 

For selv at sætte sig i Fare! 

Mens jeg — o, dersom hun laa hildet 

I den forræderiske Snare, 

Ret aldrig havde jeg da villet 

Mit eget Liv endnu bevare. 

Var løbet i det fæle Vod, 

Blot for at dele hendes Lod. 

Nu, elskovstomme Liv, far hen! 

Kom Død, min sidste, bedste Ven! 



NUNC PLUAT 

(gammel devise) 



OG ørnen vaagned af sin Slummer. 
I Middagslyset var den sovet ind, 
Da Luften var saa hed og lummer. 
Nu hvirvlede en heftig Uveirsvind 
Fra Klippegrunden op den løse Sne, 
Og der var mørkt af Skyerne, hvis Net 
Hang sodgraat ned rundt om, saa lavt og tæt. 
At ingen hvide Tinder var at se. 
Hvor ellers deres stolte Krone løfted 
Sig festlig mod det dybe Himmelblaa. 
Omskabt ukjendelig Stenørken laa. 
Tvivlraadig, standset paa en Klippeblok, 
Den flygtige Gemse sky mod Vinden snøfted. 
Og gjennem Luften foer en mægtig Flok 
Af sorte Fugle, Blade lig, løsrevne 
Af Blæsten og i Hvirvel fremad drevne. 
Da fløi en Grib forbi og raabte: »Hei, 
Hr. Fætter! der er ingen Tid at spilde! 
Kom, følg mig hurtig, før det er for silde. 
Og vær du glad, at du har truffet mig! 
En prægtig Hule veed jeg, ganske nær 
Herved. Det bliver snart et Herrens Veir; 
Men hvad! Ulykken er jo ikke større! 
Derinde har vi vort jo paa det Tørre.« 

Og videre den hasted, stolt fordi 
Dens kongelige Slægtning nu var i 
Dens Følge. 

Ørnen værdigede ei 
At følge blot den med et Blik paa Vei. 
Opad sit hvasse Øienpar den retted 
Mod Skyen, bredte ud sit Vingefang 
Og skaged sine Fjedre, før den letted 
Og steg med stærke Vingeslag, der sang 
Som Buestrenge synge, lige lukt 
I Uveirsmørket op med lodret Flagt 
Det sortned om den alt til begge Sider; 
Forneden dunkelt, mørkest dog forvoven, 
Som om fra nu af gjennem alle Tider 
Et Nattemørke skulde ruge der, 
Ukjendt med Stjernernes og Maanens Skjær. 
Dog opad, opad styrede forvoven 
Den kjække Flyver, kløvende iblinde - 
Det fugtige Mulm, som gjennem Havets Nat 
En Dykker nedad farer for en Skat 
Af Perler, fæstnet paa dets Bund, at vinde. 
Da var det pludselig, som om der laa 
Et Mørke mindre trykkende end før 
Paa Ørneøiets opadvendte Hinde. 
Det var ei mer et Bind, det blev et Slør! 
Under den sort, og rundt om kun det Graa; 
En Lysplet oventil, udvisket snart, 
Men atter tændt, for stærkere at skinne. 
En sikker Ledestjerne for dens Fart. 
Det dæmrer — ja, det dages dennesinde! 
Alt bliver Lys — de sidste Taager svinde, 
flagrende let, som Spindelvæv, der skjælver> 
I Morgenvind — og nu det dybe Blaa 

Høit over den sin Himmelkuppel hvælver, 
Og op mod det — rundt om — Tinde ved Tinde, 
De snebedækte Bjerggiganter staa; 
Velkjendte Venner: hist den spidse Kegle, 
Den skarpe Ram, Sadlen, den lange Aas; 
Nu har den Landemærker og kan seile 
Hvorhen det lyster den at sætte Kaas. 



Og Ørnen skued ned, hvor Taagehavet 
Under sin hvide Masse dybt begraved 
Den grønne Alp og Menneskenes Egne. 
Høilydt den gjælded; en Fanfare lig 
Klang triumferende det skarpe Skrig, 
Gjentaget ekkotunget allevegne: — 
Nu kan det regne! 



DEN EVIGE SNE 



NED over Bjergets Side, 
Dér føg den tætte Sne. 
Ret som en Sukkertop at se 
Var oventil den hvide 
Høitinde, og forneden stod 
En Bjergskov, lavt men fyldig groet. 

Og Sneen raabte, mens den faldt, 
Til den der laa deroppe: 
»Hvad skal det sige, at du alt 
Vil hisset Farten stoppe? 
Og lægger nu saa mindelig 
Dig dér til Borgeleie, 
Hvor Vindene evindelig 
Har deres vilde Veie, 
Og kun den haarde Sten 
Saa koldt modtager En? 

Frisk op! følg med! 
Et herligt Sted 
Til Hvile alt mig lokker! 
Du saae dog vist 
Bjergskoven hist? 

Did hvirvle mine Flokker. 

Den kalder mig lydt-brusende; 

Med tusind Gange Tusinde 

Grantoppe vinker den: Kom hid! 

Den er saa grøn, som jeg er hvid, 

Vi vil hinanden klæde. 

O, skjønne Tid! 

O, aldrig kjendte Glæde, 

Naar i dens Favn jeg hviler snart. 

Rom, del min Lykke, følg min Fart!« 



Da svared det fra Gratens Kant: 

>Vel sandt! 

Du vælger mere blød og lun 

Din Rede 

Dernede. 

Men jeg er den, man kalder 

Den evige Sne. Som Svanedun, 

Saa blød og dog saa fast og skjær. 

Med tindrende Krystaller,^ 

Som nu — imens du falder — 

Du skuer mig, jeg hviler her, 

Naar klumpet, haard, plettet og graa. 

Du neppe kan dig selv forstaa. 

Og tidt i stille Maaneskjær, 

Naar alle Tinder tindre 

I Krone-Krands 

Med Glimmer-Glands, 

Som tændt af tusind Vintre: 

Da svæve »salige Jomfruer« frem. 

Som fødte Maanestraaler dem. 

En Alfedands 

De træde paa mit Tæppe, 

5 

Saa let paa Taa, 
Et Fodspor ser man neppe, 
Og intet Aftryk, hvor de laa, 
De hvide Hynder gjemmer 
Af deres Ætherlemmer. 

Saaledes hviler jeg her endnu^ 
Naar du 

Opløst og smudsig flyder 
I Byens trange Gyder.c 



GJENNEM SKOVEN 



MANGE Verster vidt til alle Sider 
Strækker Skoven sig i Dæmringsstunden. 
Naar en Høg fra Tykningen sig hæver, 
Stiger høit og hænger paa sit spændte 
Vingepar, for i det sidste Dagslys 
Hungrig Nadverbjrtte sig at søge — 
Ser den Skoven, Intet uden Skoven. 
Skyggemørk dens Cirkelrand sig runder. 
Og den fylder hele Horisonten; 
Tæt som Mos, der Mosetuer dækker, 
Bølger bort den over Dal og Bakker; 
Længer fremme skiller Træ fra Træ sig — 
Brede Fyrrekroner, spidse Graner, 
Hist en Egelund, hvis Bronceblade 
Hvirvler mellem Sneens hvide Flokker 
I den blygraa Luft, og her en Gruppe 
Slanke Birke, hvor de lange Vidier 
Stødvis løftes flagrende af Blæsten, 
Medens deres Stammer synes danned' 
Af den hvide Sne, de dukker op af. 
Sne forneden dækker Græs og Grønsvær; 
Dynget op i tykke, bløde Puder 
Tynger den de lange Granegrene 
Ned mod Driven, der om Stammen ligger 

Skyllet op, ret som en Brændingsbølge, 
Stivnet, mens sin Ram til Fald den krummed. 
Nyfældt, skjær, uplettet, glat og mere 
Hvid end Hermelin dens Tæppe bredes 
overalt ensformig ud — undtagen, 
Hvor en Rudel Vildt med spidse Hove 
Rev den op, og hvor i langlig Stribe 
Slædekjælkers Furepar sig bugter. 



Hurtig glider Slæden frem; det flinke 
Trespand jager — fra dets Hove flyver 
Sneens Klumper, og den hvide Aande 
Som en lille Sky i Luften hænger. 
Under Aagets høie Gaffelbue 
Løber Traveren med opreist Hoved, 
Øiet ruller sky, de blodigrøde, 
Spilte Næseboer mod Vinden snøfte. 
Medens Sidehestene, med Nakken 
Nedadkrummet, følger den i Firspring. 
Tyk og kluntet i sin mørke Kaftan 
Sidder Rusken med de strakte Arme, 
Linerne om begge Haandled snoede. 
Og han mumler i sit Skjæg, hvor Isen 
Rlumper sig i tindrende Krystaller — 
Mumler, raaber, synger til sit Trespand: 



> Sorte Duer, mine sorte Duer! 
Flyver, hvad I kan, og trættes ikke! 
Lang er Skoven, lang er Vinternatten, 
Mørk er Vinternatten, mørk er Skoven, 
Storm og Snefog trækker op med Natten, 
Og i Skoven er der mange Ulve.c 

Men den Reisende, tilbagelænet 

I den lave Agestol — Pelskraven 

Smøget op om Ørene, og Huen 

Trukket ned i Panden — skotter frygtsomt 

Ud i Skoven, hvor det hurtig mørknes; 

Og han mindes gysende de mange 

Æventyr om Røvere og Trolde, 

Spøgelser og Vilddyr — Sagn og Sange, 

Dem han hørte alt i Barnestuen . . . 

Det er Nat — saa dunkelt, at det ikke 

Synes muligt, det kan mørknes mere; 

Neppe Træ fra Træ langs Veien skjelnes, 

Kun et samlet Mørke suser om ham. 

Da — tilhøire — er det muligt? Lys — 

Mange Smaalys, som fra Hytteruder — 

Ligger der en Landsby midt i Skoven? 

Hurtig reiser han sig, pikker Kusken 

Manende paa Skuldren: — >Se dog, Ivan! 

Lad os kjøre hen, hvor disse mange 

Lys er tændt — dér vil vi finde Husly!« 

Dog den gamle, skoverfarne Ivan 

Ryster Tømmerne og endnu mere 

Fremadbøiet raaber han tilbage 

Over Skuldren: — > Herre, hold for Guds Skyld 

Bøssen rede! — det er Ulveøine.« 



Jeg veed en Skov, den Alle skal igjennem. 
Men Nogle kommer i dens Udkant kun, 
Om Vaaren — skjære blot et Hjørne af. 
Hvor der er aabent, lyst af Birk og Bøg, 
Muntert og levende af Fuglekvidder. 
Og Andre reise tværs igjennem Skoven 

Ved Sommertid, naar Dagene er lange, 

Og Maanen tager fat, hvor Solen slap. 

Da skal det kunne lykkes En og Anden 

Med hurtigt Spand at slippe gjennem, uden 

At lære Skovens Mørkegru at kjende, 

Saa hele Farten er en festlig Leg — 

Hvis det er sandt; man siger det er hændt. 

De Fleste kjøre gjennem den om Vintren, 

Og midtveis falder Nattemørket paa. 

Da tænder Skoven sine egne Lys; 

Det tindrer gjennem Grenenettet, gjæstfrit 

Indbydende til dog at standse hdt 

Den vilde Fart, at dreie af fra Veien 

Og spænde fra og bede, nydende 

Hvad Hjertelaget i en Hytte byder: 

En simpel Kveldskost og en opredt Seng, 

Hvor man kan drømme Nattens Farer bort 

Fortrøstende paa bedre Timers Gry — 

Hold Bøssen rede! det er Ulveøine. 



MYTHOLOGISK 



ET Æsel var Professor blevet 
I Asinologi med Bi- 
Fag Hippo- og Anthropologi, 
Og saadan slutted Professoren 
Inledningsforelæsningen 
(Man havde sig om Pladsen revet): — 

Æslet er, som De ser, det næsten 

Ganske umiddelbare Billed 

Af det Guddommelige. 

Af lavere Natur er Hesten. 

Og Mennesket er saa at sige 

Formidlende imellem begge stillet, 

Et Forhold, som jo ogsaa vore 

Fortræffelige Mjrther saare 

Anskuelig føre os for Øie: — 

Naar Mennesket og Hesten sammenføie 

Sig til een Skikkelse, hvad som bekjendt 

I Species Centauras jo er hændt, 

Er Overkroppen — Hovedsagen — 

Fra Menneskefiguren tagen. 

Og Hesten giver Bugen, Ben og Bagen. 

Naar Mand og Æsel derimod forbindes. 

En Combination, som ogsaa findes. 

Skjøndt rigtignok af den man har 

Kun et eneste Exemplar, 

Hint Phantasiens høist subtile Barn, 

Titanias Elsker, Rendegarn: — 

Er Hovedet fra Æslet hentet, 

Hvortil en Menneskekrop afgiver PostamenteL 

I næste Time, mine Herrer, vil 
Vi altsaa nu gaa over til 
Guddommens Væsen at betragte, 
Saavidt dets evige Straaleglands 
Kan bryde sig i vor Forstands- 
Kategoriers slebne Prisme, 
Idet vi agte 
At undgaa al flad Asinomorphisme. 



PIGEN OG 
SVALERNE 



DEN lune Aftenluft er fyldt 
Af Myggesurren og Svalekvidder, 
Og i en gammel Husgavl, hvor 
Om Bindingsværket, solforgyldt, 
Sig Yinens Ranker frodig snoer: 
Dér, ved det aabne Vindue sidder 
Et Pigebarn. En solbrændt Arm 
Hun støtter mod den brede Karm, 
Og mens de blanke Tænder bide 
I et forsvarligt Smørrebrød, 
Hun sender Blikket ud saa vide 
Mod Solnedgangens Purpurglød, 
Der hænger over Bjergelide 
Og bræmmer Valnødtræets Løv. 
Hun ser i Luften Myggesværme 
Som Støtter staa af gyldent Støv, 
Og følger Svalerne, der nærme 
Og Qerne sig, stige og dale 
Og stryge pibende forbi 
Med Vingebuer og kløftet Hale. 
Og sukkende af Hjertens Grund 
I sine Tanker siger hun: — 

>Ak, hvem der bare var som I! 
Hvor lykkelig' er disse Fugle! 



] 



74 PIGEN OG SVALERNE. 

Saadan en sød og munter Svale, 

Den arbeider ei den mindste Smule ■— 

Den flyver kun! Dens hele Liv 

Er luftig, lystig Tidsfordriv! 

Men en af os maa sidde inde 

I Stuen Dagen lang og spinde, 

Som var man bunden fast til Stolen. 

Blot det at sidde her og se 

Dem tumle sig i Aftensolen, 

Gjør En saa glad, at man maa le. 

Skjøndt naar jeg tænker paa deres Glæde 

Og min, saa maa jeg næsten græde. 

Jeg troer, jeg gjør det allerede.c 

Men Svalerne, mens de forbi 
Hinanden jage, kvidre de: — 

>Se hende der! hun har det godt! 
Se bare! hun behøver blot 
At stikke Maden ind i Munden! 
Det er dog skammeligt i Grunden, 
At Nogle har det Alt saa nemt 
Og Andre er til Slid bestemt! 
Hvad Vingekraft maa vi forbruge, 
For et Par magre Myg at sluge! 
For hver en eneste Bid vi tage, 
Vi næsten Livet af os jage — 
Hun nyder sine gode Dage: 
Ja, der er Nogle, der har Held!« 



Imidlertid gik Solen ned 

Og sagde: »Nu God Nat, og Fred 

Med eder Alle! Sov nu vel, 

I Svaler smaa i eders Reder, 

Og du, o Pigelil, i Ramret! 

Sov sødt og glem, hvad I har jamret. 

Hvad jeg i Rveld har hørt af eder. 

Og hørt Gud veed hvor mangen Gang, 

Fra Slot og Hytte, By og Vang. 

Fra først jeg tændte Verdens Flamme 

Var Livets Vexelraab det samme; 

Og til i evig Nat den slukkes. 

Vil eders Suk af Alle sukkes. 



FANGEN OG MYGGEN 



BLANDT alle Fangehullerne, der fandtes 
i denne Verden, som Prinds Hamleth alt 
Og mangø Andre har et Fængsel kaldt, 
De allerværste, siger man, er de, 
Som Dogeborgen rummer. Selv en Dantes 
Utrættelige Marterphantasi 
Har ingen værre Elementer fundet. 
Da over Helvedsfængslerne han grunded, 
End de, der fæstned gjennem alle Tider 
Blykamrenes bedrøvelige Ry. 
En Hede, der som Gift i Blodet svider, 
Udruger Somren under Tagets Bly, 
Der saa om Vintren atter giver Ly 
Til Frost, som gjennem Marv og Knogler bider. 

I et af disse Ramre sad en Fange 

Af fin lombardisk Slægt, en vakker Knøs, 

Der havde slaaet sig en Smule løs 

Paa Carbonaridømmets Overdrev, 

Saa Tante Østerrig var bleven bange. 

Og han deroppe indlogeret blev. 

Det var ved Vintertid, og i de lange 

Graa Timer, som kjedsommelig han frøs 

Sig gjennem, havde Signor Silvio 

En Ven, som dog var ringe nok min Tro; 

Det var en Myg — af Somrens store Hær 

En sidste Marodeur, der overvintred. 

Han fik den efterhaanden mere kjær, 

End Nogen, troer jeg, mægter sig at tænke, 

Der ikke selv bar Ensomhedens Lænke, 

Hvis Tryk dens Selskab nu en Smule lindred. 

Den var dog allenfalds et Levevæsen, 

Og i den Del af Dogernes Palai 

Man bliver med sin Omgang lidet kræsen. 

Han skaaned ikke blot det sølle Kræ, 

Men blotted mangen Gang sin Arm og lod 

Den suge ret og fylde rødt med Blod 

Sin Krops Balon. Naar tøvende den hæved 

Sig nu med denne Balast, der udkræved 

Dens Vingers fulde Kraft, og tumlet om. 

Usikker som en drukken Mand, da lo — 

Dér hvor der sjelden les! — ung Silvio. 



Saa led da Vintren. Vaar og Sommer kom. 

Og stedse mere steilt paa Blytags-Dækket 

Faldt Solens Straaler brændende og klægged 

En Hede ud, der blev en værre Plage 

End Kulden i de mørke Vinterdage; 

— Med den i Følge kom der snart en Mylder 

Af giftige Lagunemyg, der stak 

Den stakkels Fange, saa hans hele Krop, 

Forstukket og forkradset, svulmed op. 

Som om den var besat med Edderbylder 

Og fyldt med Feberblod. Angstsveden sprak 

Af Panden &em, naar en af Sværmen svirred 

Tæt ved ham, og med stive Blikke stirred 

Han om sig. Men om Natten værgeløs 

Han ruUede sig stønnende og gjøs, 

Ja skreg lydt som i Vanvid mangen Gang, 
Naar ved hans Øre pibende det sang 
I Kredse, der bestandig nærmed sig. 



»Fordømte Dyrit han raabte — har mon jeg 
Af eder sligt fortjent! Veed I da ei, 
At da der var i Vintertiden her 
En enlig Myg, som uden alt Besvær 
Jeg kunde have dræbt — ak, at jeg ikke 
Har gjort det, mens jeg kunde, for tilvisse 
Det er dens Kuld og Afkom alle disse, 
Der pine mig! Jeg Taabe skaaned den! 
Tidt blotted jeg min Arm og lod den stikke^ 
Til Næring gav jeg den mit varme Blod 
I Kulden — ikke som et Dyr behandled 
Jeg den, men som en Kammerat, en Ven, 
Der var ved Trolddom til en Myg forvandlet. 
Jeg mente næstendels, at den forstod. 
Hvad jeg fortalte. O, hvis du er end 
I Live her og hører mine Ord — 
Forgaa af Skam og Blu! thi vist jeg troer. 
At aldrig Nogen end paa Jorden led 
Under saa sort en Utaknemlighed!« 



Saaledes klaged Signor Silvio. 

Men da, som Verden senere har set, 

— saasandt den kj ender Silvio Pellico — 

Den unge Mand i Fængslet var Poet, 

Og den Slags Drømmere den Evne jo 

Besidde fremfor Andre, at fornemme 

Med mystisk Sands Naturens egen Stemme^ 

Selv naar den taler mod vor Egenlyst 

(Som i sædvanlig Drøm en fremmed Røst 
Tidt kraftig siger os imod, ja skammer 
Os ud, endog den fra vort Indre stammer): 
Saa hørte nu den fangne Arme-Synder 
Fra Myggesværmens Vingelyd, der summed 
I Nattens Mulm ensformig gjennem Rummet, 
En Stemme sondre sig, som En der nynner 
Til dæmpet Strenge-Accompagnement. 
Tilsidst han skjelned Ordene. 

Den sang: — 
>Du skaaned mig — af idel Godhed mon? 

neil din Ensomhed fordrev jeg kun. 

Vi stikke dig — er det af Grumhed — nei! 

Vor Føde søge vi, din Smerte ei. 

Du var ei god i hvad der syntes godt, 

1 hvad der synes ondt er vi ei onde. 
Saa mødes vi; vor Forskjel synes blot; 
Og vore Liv dybt i et Samliv bunde.« • 



LAU D ATOR 
TEMPORIS ACTI 



I et Museums Sale, 
Om Midienatten slet, 
Begyndte lydt at tale 
Et Ichthyosaur-Skelet. 



>0, hvilke Former, skjæmmed' 
Af sen og ussel Stil, 
Omgive her saa fremmed 
Mig ensomme Fossil! 



Jeg kan ei længer sove — 
I Drømme har jeg hørt 
De Padderokkeskove 
Suse saa dybt og tørt. 



Saa lydt som Tordenskraldet 
Mastodontens Trompet 
Imellem Bjerge gjalded. 
Brunstig og kampberedt 

Den gjennem Sumpen traved 
Med jordskjælvstunge Skridt, 
Som Brændingsskum paa Havet 
Dens Tænder lyste hvidt. 



Jer klinger det som Fabel, 
I Smaa, der mødtes her: 
Dens frygtelige Snabel 
Oprykked Kjæmpetræer. 



Svaneøglen sit Ho'ede 
Fra Bølgen strakte op 
Og græssed hvad der groede 
Paa Forbjergets Top. 



Flagermusvingede Drager 
Formørked Himlens Rum, 
Jeg selv og mine Mager 
Slog Dybets Salt i Skum. 



Hvor mat er Verden vorden, 
Som da var ung og fro! 
Kjæmper var da paa Jorden, 
Hvor nu kun Dverge bo!« 



Den tav. Helt dybt den sukked 
Og saae sig bistert om; 
Var der Nogen her, der mugged? 
JDog intet Svar der kom, 

6 

Skjøndt mangen Snude drog sig 
I Tavshed vantro skjæv. 
Da rømmed i en Krog sig 
En nyudstoppet Ræv. 



Uvant med Kamferdansten, 
Sex Gange først den nøs, 
Og saa med Talekunsten 
Saalunde lagde løs: 



»Tillad mig, at jeg spærrer 
Min Gavflab op paa vor 
Tids Vegne her: — De Herrer, 
Hvad tog de sig egentlig for?« 



»Hvad vi den Gang bedreve« — 
Lød Fiskeøglens Røst — 
»De Stakler, som nu leve. 
At vide det har Lyst! 



Om Sligt jeg sagde dennem. 
De fatted ei et Ord.« 
Den lo; det runged gjennem 
Den lange Corridor. 



Men da dens Skoggerlatter 
Langt borte døde hen, 
Begyndte Ræven atter: — 
»Forsøg det dog, min Ven!« 

>Nu vel! I usle, svage 
Afkom af Oldinge-Blod, 
Fornem en Kjæmpesage 
Fra Verdens Ungdoms-Mod! 



Vi hungred overmaade 
Med en Urappetit. 
Hinanden op vi aade 
Og levned grumme lidt. 



Dog Han og Hun tilsammen, 
Naar Parringstiden kom, 
Det er den største Gammen 
Jeg veed at melde om. 



Frem krøb et Kuld af Unger, 
De voxed og blev kry. 
Med dem begyndte Hunger 
Og Brunst forfra paany.« 



»Og det var saa det Hele,« 
I Skjægget Ræven lo. 
Øglen tog til at skele: — 
>Er det ei nok monstro?« 



»Aa jo, ret overveiet«, 
— Og Ræven smilte bredt: 
»Da det ikke er for meget. 
Og heller ei for lidt. 



6' 

Jeg ser, at Livet skifter 
Kostume na og da: 
For det selv og dets Bedrifter 
Gjør det hverken til eller fra.€ 



TEMPELÆSLET 



MOD Qerne Bjerge Solen sank og fyldte 
Det gamle Tempels mægtige Ruin 
Med Glød og Liv; dens Lueblik forgyldte 
Den patinabelagte Travertin. 
Det gnistrede fra Søilerandens Skaar 
Festlig, som Blus af Sølverlamper, tændt. 
Før Dagens Fakkel er til Ende brændt. 
En Purpur, mystisk dyb, saa jeg forstaar, 
At den var selve Skyggen af den Vin, 
Som flød en Gang fra Ofiferskaalen her, 
Randt sittrende i Kannelurens Rille, 
Mens Farver, liflige Gjenganger-Skjær 
Af Roser visnede to tusind Aar 
Forleden, monne sart som Kjærtegn spille 
Om mangen pudedannet Kapitæl 
Og vægtig, søilebaaren Architrav. 
Og hvis der af en Hymne, længst forstummet 
Fra Læber, der blev Støv og Muld, en Sjæl 
Endnu kan vandre ensomt gjennem Rummet: 
Da var dens Nynnen i den lette Brise, 
Der strøg ind fra det stille Middelhav 
Og leged med de lange svaie Straa, 
Som voxed op af Gulvets sprukne Flise. 
Der var saa verdensQernt, bortgjemt; man saae 

£i andet Levevæsen Qern og nær 
End blot et lille Æsel, som gik der 
Nedenfor Tempeltrappen, hvor det nipped 
Hvad Grønt der kunde findes hist og her, 
Og da det blev en Tidsel vår, der groede 
Paa Trappen mellem Trinnene, saa tripped 
Det rolig op, bed af dens Blomsterho'ede, 
Og mens det sindig gav sig til at gumle 
Den kryddersøde Lækkerbidsken, gloede 
Det med godmodigt Tungsindsblik paa mig. 
Der sad tæt ved det paa en Søiletromle. 



Da sagde jeg helt sært tilmode: »Ei! 
Jeg gad nok vide, hvad du tænker paa. 
Langørede Enhover, musegraa 
Tidselfortærer! Du gaar om saa sikker. 
Som om du havde hjemme her. Du nikker? 
Saa har jeg trufifet det? du hører til 
Paa Stedet her, hvor jeg er kun en Fremmed. 
Jeg troer det gjerne, for du passer ind 
I dette Tempelbilled, som jeg skjæmmed 
En Stund og snart igjen forlade vil. 
En flygtig Nutidsgjæst Dit stride Skind 
Ser ud, som om det kappedes i Ælde 
Med disse Søilerækker, som, forvittred' 
Udtynded', knækked,' strakt' i Grus, fortælle 
Om svunden Glands. — Et Tempelæsel — ! - 

Sittred 
Dit lange Ørenpar ved dette Ord? 
Fortæl mig Noget, Kjære! for jeg troer. 
Du mindes Helligdommens Velmagtstid 
Og din — forlængst, da Lykken var jer blid, 
Den er os alle blid en Gang, og én 

Gang kun — Resten er Vemod eller værre! 

Ser du den krandseklædt paa Festens Dag 

Og Nat saa lys som Dagen? Er Silen, 

Den skikkelige men lidt tunge Herre, 

Bragt med Besvær til Sæde paa din Bag? 

Han spænder om din Bug de krumme Ben, 

Og støttet af to store Bacchantinder 

Han ler og taber Drikkeskaalen ør. 

Bukkebenspaner, med de røde Kinder 

Udspilte, blæse Fløitens Dobbeltrør 

Og trippe til i Takt; Bacchanter rave, 

Svingende Parderskind og Thyrsusstave, 

Satyrer springe let Sikinnisdandsen, 

Og smaa Panisker trække dig i Svandsen. 

Du hører Evoeraab og drukken Latter, 

Ser hundred Faklers grelle Harpixlys 

Og høit paa Gyldenkarmen Dionys 

Favnende Kretas fagre Kongedatter, 

Og styrende sit springske Pantherspand. 

Ak, hvor er Ariadne? hvor er han. 

Der skjænked gavmild Glædens Luevin 

Udover Verden, saa Begeistringsrusen 

Gik fra Panisken til Tragediemusen? 

Hans Alter styrtet, Templet en Ruin! 

Selv din Silen er ikke mer ilive. 

Guder gaa bort, men Æslerne de blive 



Jeg tav, og mine Drømmetanker vandred 
Paa deres gamle Vis, Gud veed hvorhen. 
Da endelig jeg saae mig om igjen. 
Hvor var da Tempelbilledet forandret! 
Bag Rækken af de mørke Søilestammer 
Den aftenlige Himmel stod i Flammer — 

Et Offerbaal, som Solen smelted i — 
Og blaa som indlagt Lapislazuli 
Laa Søileskygger over gyldne Fliser. 
Et prægtigt Skue! men hvorledes priser 
Jeg værdig Tempelæslet, som det der 
Stod ganske tæt ved mig i Glorieskjæret, 
Dets Pels som Kolchis' Vædderskind — især 
Det overmægtig store Ørenpar 
Saa luende forgyldt i Spidsen var, 
Som Midas*, tænker jeg, maa have været, 
Naar han med alch3rmistisk Magerhaand 
Har kløet det Det var Æselslægtens Aand, 
Ikke et enkelt Dyr, der for mig stod; 
Og ærefrygtsindgydende Uhygge 
Igjennem mig med hellig Gysen gik, 
For evige Mysteriers Skumringsskygge 
Og Dæmringslys var inderst i det Blik, 
Det fæsted paa mig spørgende — det lod 
Vel end saa listelig, som om det gumled. 
Men tydelig jeg hørte, hvor det mumled: 



»Og hvem er du, der spørger? en Poet 

Der drømmer som paa Slump snart Falsk snart 

Sandt? 
Eller En, der mindes, hvad han længst har seet. 
Og troer, han drømmer? var du en Bacchant, 
Mysterie-indviet Thyrsuss vinger? 
Hvi spørger du forfængelig? hvi bringer 
Du mig til Spørgsmaal, saa forfængelige 
Som disse, og til Svar, som Lidet sige? 
Spørgsmaal og Svar om mig og dig, om hvad 
Der skilt i Tid og Rum maa følges ad. 
Er ikke den, der ser, en evig Seer, 

Og hvad han skuer evige Ideer, 
Stofskiftende? Hvad gjør saa tusind Aar, 
Dengang og nu, imorgen og igaar?« 

Saaledes talte viselig den Graa. 
Jeg lytted og jeg grubled. Da jeg saae 
Mig om igjen, var Farvetrylleriet 
Forsvundet — Templet var en smuk Ruin, 
Mit Æsel var — for al Mystik befriet — 
Et sølle Asen kun, der søgte sig 
Lidt Græs langs Søileplinterne, og jeg 
Var en Turist, der gik at drikke Vin 
Og spise Aftensmad i Osteriet. 



DE TO DRAGER 



I. 



DET var paa Fælledsmarken, lige 
Udenfor Byens gamle Port, 
Der var der stort 

Staahei af Drenge, der lod Drager stige. 
Man saae der alle Slags — fra dem 
Der, hjemmegjort, 

Af Spanskrør, Seilgarn og Karduspapir, 
Fomøie Smaafolks Børn, til slige 
Vidundere med ildrød Bræm 
Og gylden Svands samt luftig Sir 
Af Silkebaand, med Træværk fint lakeret, 
I alle Maader kunstig udstaferet. 
Som de, hvem Kjøbelysten stikker, 
Kan faa i Torvets Pragtboutikker. — 
I denne Skare var der en især, 
Der tildrog sig Opmærksomheden, 
Ikke ved Glands og synligt Pengeværd 
— Vel var den smykket, men dog ret beskeden 
Nei, ved sin Flyvekunst, der lod , 
De andre samtlig langt tilbage — 
Guldskinnende saavel som simple — 
I Kraft og Elegance; hvor forstod 
Den ikke med sin Tifods-Svands at vimple! 
I brede Sving fløi denne kjække Drage 
Tilveirs, men blev saa staaende med et 

I Luften, rykked sig til Side lidt 

Og pludselig, som dukked den med Panden 

Ind under en usynlig Hindring — Fanden 

Maa vide, hvad der stak den! — se hvor let 

Den nu skjød op som en Raket! 

Naar dens Bevægelser man saae, 

Man vilde næsten sværge paa, 

At den et Indre havde haft — 

En egen Sjæl, en Villieskraft, 

Som med Bevidsthed alting styred 

Og valgte omsorgsfuld dens Bane. 

Men hvad vel Ingen kunde ane. 

Det var at Legetøis-Uhyret 

Var overtydet selv derom. 



Hvor er den nu? af Syne kom 
Den os — saa maa vi for at spore 
Den op hist i det dybe Blaa, 
Lade vort Blik forsigtig gaa 
Tilveirs med en af disse Snore, 
Der vindes op af Barnehænder; 
Og det med den, der netop ender 
Her hos Borgmesterens Georg, 
Hvis Pralen lydt forkynder: han 
Er dette Unders Eiermand. 



Hvad nu? — - ak ja! saa nær ved Sorg 
Er Jublens Bo! — med et forvoldtes 
Der det, som styrtede den Stoltes 
Hovmod i Støvet saare brat: — 
Om nu det var, fordi deroppe 
Blæsten tog altfor voldsomt fat. 

Samt muligt, at 

Den Snor, der skulde Farten stoppe, 

Var ikke ganske fri for Brøst, 

Hvad heller — som vor Drage mente — 

En indre Vildskab, Frihedslyst 

Og eventyrlig Trang forente 

Sig for at sprænge vante Baand 

Og farte om paa egen Haand: 

Nok er det, Dragen rev sig løs. 



Fortvivlet saae den stakkels Knøs, 

Hvordan den mer og mer forsvandt, 

Og raabte, mens hans Taare randt 

Paa de fortrukne Jammertræk: 

Draco er væk! — 

Da nylig just den lille Mand 

Var med Latinen bunden an, 

Og dette Legetøi var kjøbt 

Hans Flid til Løn, saa havde han 

Med dette Navn sin Yndling døbt; — 

Han monne det fra Grammatikken tage, 

Tredie Deklination, draco — en Drage. 



II. 



UNO Draco nød sin Frihed nu, den kaarne. 
Den fløi henover Byens Spir og Taarne, 
Veirhanerne til Spot, de dumme Fugle, 
Som dreied sig for Vinden paa en Stang 
Men ikke kunde flyve — blot en Smule! 
Helt ellevild den selv i Luften sprang, 
Stod snart paa Hovedet og snart paa Halen, 
Og fløi med mange lunefulde Sving 
Tilhøire og tilvenstre langs ad Dalen, 
Hvor den beundred mange nyef Ting 
— Skove' og Smaabyer, Kirker, Borge, Baade 
Og Broer — og morede sig overmaade. 

Imedens skifted Dalen Karakter, 
Idet den sammensnevrede sig mer 
Og mer, indtil den syntes ganske lukt. 
Der gabed den imøde nu en Slugt 
Af mørke, steile Klipper indemuret. 
Hvorfra den Flod, der rolig gjennemflød 
Den hele Dal, sig skummende fremskjød. 
Et Vilddyr lig, som bryder ud af Buret. 

Om det nu kom sig af, at Blæsten ei 

Som før fandt længer Plads at tumle sig < 

Med Svinkeærinder hid og did og glemme 

Sin Kurs og lade ret, som var den hjemme, 

Men sammentrængt blev presset ind med Magt 

Fra Dalens Kjedel i den Klippe-Trakt, 

Hvor den kom stedse mer og mer i Klemme — 

Hvad heller, som ung Draco mente selv, 

De mørke Klipper og den vilde Elv 

Vakte dens Sands for øde Fjeldnatur 

(Der hidtil havde taget sig en Lur), 

Saa den med glad Beslutning i den klamme, 

Ugjæstfri Bjergkløft å la Urner-Loch 

Nu styred ind og over Sten og Stok 

Foer fremad — Resultatet er det samme. 

Som sagt, den fløi 

Hvad Tøiet kunde holde (for den var 

Af Sirtsestøi 

Og ikke af Papir), et Timepar 

Fløi med, og stedse vildere blev Farten, 

Og stedse vildere den Blæst, der bar den. 

Og stedse snevrere til begge Sider 

Og høiere stod Klipperne. Omsider 

Den følte sig en Smule mat; 

Yel muligt, at 

Den Taage, der fra Fosseskummet 

Steg op og fyldte hele Rummet 

Og drypped ned ad alle KUppefLader 

Og havde gjort den længst saa sjadsket som en 

Klud — 
At den var saadan Matheds Grund; vi lader 
Det dog staa hen. At hvile lidt den lysted 
Og fandt i denne Trang sig trøstet, 
Da ret som plantet paa dens Bud 
I Stenens Revne en forkommen Gran, 
Helt naaleløs, en kummerlig Kumpan, 

7 

De tørre Grene strakte mod den ud 

Ret paa dens Vei, som om den raabte »stands!« 

Glad smuttede den ind, 

Hvor flere Grene gafled sig, og snoede 

Behændig flux om Stammen fast sin Svands, 

For ikke af den altfor kaade Vind, 

At rives fra sit Sæde ned, det gode. 



III. 



DER sad den nu; hvor vildt, hvor mørkt var Alt! 
Høit mured sig den sortegraa Basalt; 
Langs i dens trange Klippekorridor 
Lyste forneden Fossens hvide Spor, 
Og oventil en smal og takket Strimmel 
Skinnende Luft. Men tæt ved, buespændt 
Fra Fjeld til Fjeld, hang mellem Elv og Himmel 
En Bro i evig Regn, støvagtig sendt 
Op om den fra et Vandfalds vilde Kog; 
Forvittret, grøn af Græs og Mos og Skimmel, 
Den bar brøstfældig paa sit smalle Aag 
En Sti, der ængstlig krøb langs Klipperanden, 
Fra Kløftens ene Side til den anden. 



Dog underligst af Alt i dette Øde, 
En Hule var, der gabed den imøde 
Et Stenkast borte kun; bestandig trængte 
Dens Blik didind, hvor en forvirret Mængde 
Af Drypstenspiller snart i Mulm forsvandt; 
En Tid lang famled Blikket som iblinde. 
Men da det blev til Mørket bedre vant. 
Den skjelned Noget, som laa bunket op 
Og rullet sammen tykt og tungt derinde. 
Det ligned, syntes den, en mægtig Krop. 

Men midt i den bemærked den — og gyste 

Derved — et sælsomt Dobbeltskjær, der lyste 

Pludselig op og atter sluktes brat, 

Saa Hulen hylledes i dobbelt Nat — 

Det var som blev der pustet til en Glød — 

Dertil en Lyd som af en Prusten lød. 



Nu stirred den først rigtig, og med stor 

Bestyrtelse opdaged den tilsidst: 

Hint Dobbeltlys kom fra to Næseboer, 

Hvorfor den sluttede, at ganske vist 

De hørte til et Hoved, og der var 

Vel sagtens ogsaa nok et Ørenpar, 

Som kunde høre den, ifald den lod 

Sin Stemme lyde. Samlende sit Mod 

Den raabte, skjøndt den frygted fast et Svar 

At faa: >Hei, du derinde! hvem er du?c 

Det lysned stærkere end før, da nu 

— Som naar man aabner lidt for Ovnens Lem 

Et fodbredt Gab sig lukked op paa Klem, 

Med Stød- og Huggetænder gruelig 

Palissaderet, og lod luelig 

En Røst gaa frem og bringe Svar tilbage: 

>Jeg er den store Drage.« 



Da lo ung Draco haansk og kjæk: 
>Hvad bilder du dig ind, din Gjæk! 
Det maa jeg sige! saadan en gammel 
Ækel Tingest, muggen og graa, 
Der sagtens en Snes Aar itræk 
Paa et Loft eller i en Kjælder laa 
Blandt andet daarligt Tøi og Skrammel! 

Den store Drage — hvo kjender ei ham? 
Du Pralhals! gid du faa Last og Skam! 



Den store Drage, den store Drage — 
Ham priser jeg ydmyg alle Dage! 
Han svæver uendelig vingebred 
Fra Evighed og til Evighed 
I Himlens krystallene Sale; 
Hans Kam den luer med Solens Glød, 
Hans Vinger har Gryets Rosenlød, 
Af Stjerner saa er hans Hale. 



»Os Drager, hvordan vi end er stillet 

I Livet, om af Karduspapir 

Eller Silke — med eller uden Sir — 

Os alle skabte han i sit Billed. 

Saa skabte han og de Drenge smaa. 

At de skulde os til Haande gaa. 

Føre os ud og lade os stige, 

Naar det er Solskin og Blæst tillige; 

Thi Vinden lod han blive til, 

At den skal hjælpe os did vi vil. 



»Mig hjalp den hid; men tro blot ei. 
At Fartens Maal er her hos dig! 
Ja, var du saa sandt den store Drage, 
Som du er en Skryder uden Mage: — 
Til ham, til ham gaar vist min Vei, 
Naar endt paa Jord er mine Dage — 
O, maatte han mig imodtage, 
Og kjende mig for værdig til 

I Glandsen af hans Farvespil, 
At kredse evig om og være 
Med i den store Himmeldands, 
Logrende salig til hans Ære, 
Selv med en liden Stjernesvands.« 



IV. 



DEN havde kvædet knap tilende 
Sin Lovsang, før der viste sig 
En sælsom Skikkelse derhenne, 
Hvor neppe synlig Passets Vei 
Om Klippens skarpe Hjørne bøied. 
Helt stramt og ubekvemt sad Tøiet 
For En, der skulde langveis gaa — : 
Thi det var Jern fra Top til Taa, 
Og kun en Fjerbusk, tung af Væde, 
Hang slatten ned fra Hjelmens Kam. 
En Landse — ei just af de spæde — 
Som Bjergstok tappert tjente ham. 
Nu monne han behjertet træde 
Paa Broen ud (blot ei den brast 
Under saa mange Skibpunds Last!); 
Fra Hjelmens Næb, der stod paa Klem, 
Udgik, som fra sit rette Hjem, 
En Malmrøst: 

»Bæst fra Helveds Dyb, 
Djævel blandt Dyr, fordømte Kryb, 
Som her i denne skumle Hule, 
Hvorfra jeg hører grant dit Snøft, 
Din eddersvulne Krop mon skjule, 
Og gjorde denne arme Kløft 

Saa ganske øde og forladt! 

Her skridted før hovsikker Mule 

Belæsset med Levantens Skat; 

Med Vandringstav og Muslinghat 

Den Pilegrim paa bare Ben 

Fromt traadte disse nøgne Sten. 

Dog nu er Timen kommen nær, 

Som skal befri ved Ridderhaand 

Pasveien for dens Plageaand. 

Flyv ud til Kamp, at du maa finde 

For dette vievand-sprængte Spær 

En Død, som du har ingensinde 

Fortjent, dit lede Mareminde! 

Men har du Liv og Lemmer kjær. 

Kryb frem og slik min Fod og vær 

Mig underdanig! Lænkebunden 

Du skal da følge mig, som Hunden 

Sin Herre Jægeren. Jeg fører 

Dig til en Borg, min Skat tilhører, 

Og binder dig ved Porten der. 

Naar jeg er fjernt i Ledingsfærd, 

Skal du min Dame tro bevogte. 

At Ingen kommer hende nær. 

Men er jeg færdig med at togte 

Og sidder hos den stolte Viv, 

Da løser jeg til Tidsfordriv, 

Naar Solen smiler til os ned. 

Din Lænkes Ring fra Borgeled 

Og lader dig i Luften svinge 

Din Øglekrop paa stækket Vinge. 

Selv staar den Skjønne høit paa Svalen; 

Din Stigen, Faren-om og Dalen 

Fremlokker hendes søde Smil; 

Du svæver, naar hun byder »hvil! c 

Men spyer du først en Ildregn brav, 
Som hvor et Fyrværk brændes af, 
Mens Halen som en Snog sig ringler: 
I hvide Hænder glad hun klapper. 
Og velbehagelig du snapper 
Det Sukkerbrød, de Kommenskringler, 
Hun kaster i dit aabne Gab. 
Saa kom da ud til Fangenskab 
Eller til Kamp og Bratdød — vælg!« 



V. 



Ha! hvilket Tordenbrøl mon runge 
Som Svar fra Halens sorte Svælg, 
Hvoraf et Lyn, en Flammetunge, 
Slog spillende med broddet Brand 
Ud mod den gjæve Riddersmand, 
Der omsigtsfuld, dog ei forskrækket. 
Trak sig fra Broens Aas tilbage 
Til Stien, hvor af Klippens Mur 
I Kamp han havde Ryggen dækket. 
Da saae han alt den lede Drage, 
Der nu var faret af sit Bur 
Og baskende i Kløften hang. 
Der til hans Lykke var saa trang. 
At Vingerne, lig Smakke-Seil 
Af groft og smudsigt Sække-Dreil, 
Der mangle Blæst for fyldt' at svulme, 
Tungt folded' skrabed snart mod en. 
Snart mod en anden Klippesten, 
Og savned Rum for deres Rækkefang. 



Som naar paa Essen Gløder ulme. 
Og Blæsebælgen, sat i Gang 

Af Smeden, stønnende udvider 
De sodbelagte Lædersider 
Og puster op med stort Umag 
Først Røg og saa den klare Flamme, 
Jernets Betvinger: — just paa samme 
Maade ved hvert et Vingeslag 
Der Damp og lyse Luer foer 
Af Bæstets Gab og Næseboer, 
Saa Ridderens de barske Bryn 
Blev svedne af, og næsten skoldet 
Han havde mistet vist sit Syn, 
Hvis ikke hurtig han med Skjoldet 
Sig havde dækket. Men forinden 
Han kunde sunde sig, var Fjenden 
Ham alt paa Livet; da han tog 
Sit Tempo udi Agt og jog 
Det hvasse Spyd didind, hvor Huden 
Imellem Bryst og Forben uden 
Skjælpandser var. Af Smerte brølte 
Utydsket, da det Vunden følte; 
Og da sin Landse ud han drog. 
Ned i den hvide Skumfos plumped 
Det Edderblod — begsort og klumpet. 



Flux ændred Dragen sin Taktik: 
Med mer Forsigtighed den gik 
Tilværks; og lurende den hang. 
Beredt sit Angreb at forny — 
En lynild-ladet Tordensky. 
Da nu vor Helt for anden Gang 
Med dristig Arm sin Landse svang. 
Den hvasse Odd ei længer trængte 
I Dragekroppen seirig ind. 

Kun Vingens Flagermuse-Skind 
I flere Lag den gjennemflængte 
Og bildtes i den tunge Fold, 
Mens Kloen fik i Skaftet Hold. 
Et Par Minutter vel de brødes, 
Til Ridderen gav slip for ei 
I Fossebvirvlen ned at stødes 
Fra Klippen og gaa samme Vei, 
Som raslende bans Landsestage 
Fra Sten til Sten nu børtes tage. 



Flux vilde da den lumske Drage 

Det gunstige Øieblik udnytte: 

Som Falken støder paa sit Bytte 

Den styrted mod den brave Knøs, 

Hvem den jo troede værgeløs — 

Pyt! Dyrendalen allerede 

Var faret blinkende af Skede 

Og skar igjennem mer end Rummet, 

Hvad Dragen bavde snart fornummet: — 

Dens bøire Pote nu forsand 

Afbug den drabelige Mand.' 

Et saadant Brøl, som det der bares 

Af Ekko gjennem Kløften ud, 

Var børt af Ingen, siden Åres, 

Den vaabenkjære Grækergud, 

Paa Troias Slette saaret blev 

Og brølte, som Homer beskrev. 

Berust af Edderblodet øved 

Hans Riddersværd Bedrifter end: 

En Blok af baard Basalt det kløved. 

Og buldrende man børte den 

Fra Skrænt til Skrænt mod Dybet springe. 

Da hinked Dragen paa een Vinge 
— Den anden hang nu Las i Las — 
Fra Valen bort, gjort klog af Skade: 
Slig Leg var den for dyr en Spas. 
Vor Ridder, ei tilsinds at lade 
Den slippe for saa billigt Kjøb, 
Helt hastig ud paa Broen løb; 
Da pludselig sig Dragen vendte 
Og, samlende sin sidste Kraft, 
En saadan Strøm af Eddersaft 
Og lavaagtige Gløder sendte 
Ud mod sin Fjende, at han ør 
Og blændet veg et Skridt og tren 
Hvor Broens Rand var mere skjør: 
Der løsnede sig brat en Sten; 
Han vakled, raabte høit > Marie, 
Madonna, hjelp!« og styrted lige 
Paa Ho'edet ned. Da havde Dragen, 
Fast saa behændig som forslagen. 
Alt kastet sig derned og naaede 
Ham just, da Fossens hvide Fraade 
Slog sammen om ham som en frisk 
Og kjølig Grav — ak, at saa tapper 
En Stridsmand ei i den fandt Ro! 
Men nei — thi som en Maage snapper 
Fra Bølgetoppen bort en Fisk 
Og stiger med den i sin Klo: — 
Saaledes steg med den af Heden 
Og Faldet sandseløse Helt 
Den Lindorm op, hvor Dragereden 
I Hulens Dyb, som før er meldt, 
Indbød til uforstyrret Hvile. 
Ankommen tog den til at spile 
^it Gab helt dragemæssig op 

Og hvad der i dens matte Krop 
Tilbage var af Damp og Glød 
Over sit Bytte ud den gjød, 
Saa Ridderlegemet — Gud Fader 
Bevare hver, der gjør sin Pligt, 
For saadan Død! — i sine Plader 
Som i en Gryde nu blev stegt: 
Hvorpaa med knasende Behag 
Den aad det Hele — Kjød, Jernskinner 
Og Knogler (kun hos Drager finder 
Saa haard en Ret fornøden Smag); 
Den fraadsed som en Jaguar, 
Der sig en Flodkrebs fanget har. 



VI. 



DA raabte Draco fra sin Gran: « 
>Du gamle store Hule-Drage! 
Tilgiv mig Daare, om du kan, 
At ved det første Syn min svage 
Og uopklarede Forstand 
Din Storhed ei at fatte mægted 
Og følte ei, hvor nær beslægtet 
Jeg er med dig! Da jeg blev stillet 
Saa brat foran mit bedre Billed, 
Dets ugjenkjendte store Træk 
Bortstødte mig, indjog mig Skræk. 
O Skam, o Blu! hvad var det for 
En Aand, jeg hidtil kaldte vor? 
Med spraglet Spraddebasseskrud 
Høit i en Kuppelsal i Himlen 
At svæve for at ta'e sig ud 
Og nyde Pris og Lov af Vrimlen — 
Er det monstro at kalde Liv 
Og dragemæssigt Tidsfordriv? 

nei! blandt skumle Klippemure 

1 Hulens mugne Dyb at lure 
Og fare ud til Skræk og Gru, 

Til blodig Dyst, til morderisk Kamp — 
Med Næb og Kløer og Ild og Damp — 
Det ser jeg klart som Dagen nu. 

Er hvad der sømmer sig en Drage. 
Ja, naar jeg tænker ret tilbage, 
Har jeg en skjult, dj^bt-indre Trang 
Til saadant Væsen altid næret. 
Jeg veed jo, hvor det voldsomt gjæred 
I mig, naar jeg saa mangen Gang 
Fra Byens Fælled steg i Veiret 
Og Drengen med en vigtig Mine 
Viklede op sin lange Line 
Og rykked i den, naar jeg svang 
Mig altfor høit, mens hans Cousine 
Stod hos og baade skreg og lo. 
Ja peged Fingre med min Tro 
Ad mine Spring og Saltomortaler: 
Just som vi nylig hørte jo 
Hin høist bespottelige Praler 
True dig med: — han vilde føre 
Dig til Cousinens Hus og gjøre 
Dig til et Legetøi, til hendes 
Tidkort og Moro. O, jeg mindes 
Det vel: tidt blev jeg grum og vred; 
Det lysted mig at styrte ned 
Og sluge til Cousinens Sorg 
Borgmestrens elleveaars Georg 
Med samt hans Harnisk, gjort af Pap, 
Hans Træsværd og hans Læderbælte. 
Ak, hvi adlød jeg ei hin Helte- 
Røst i min Sjæl? Jeg tænker knap. 
Han havde mer Besvær mig voldet. 
End denne Jernmand, som du skolded 
Og tyggede og aad — saa vidt 
Jeg veed med megen Appetit — 
Forvoldte dig. Min Ungdoms Feil 
Jeg ser i dit Exempels Speil. 

Din Ildnatur i mig jeg kjender, 
Den ulmer ikke mer, den brænder! c 



Nu var det vel den indre Glød, 

Der ud i synlig Flamme brød; 

Men delvis kom det ogsaa af, 

At da den store Drage gav 

Saa megen Ild og Edder fra sig, 

En liden Gnist fandt paa at ta'e sig 

Den Frihed ugenert at sætte 

I Dracos Hale sig tilrette. 

Der havde den kun ulmet smaat. 

Da Tøiet var saa sjadsket vaadt, 

Men havde dog, lidt efter lidt, 

Sig gjennem hele Svandsen aadt. 

Og da det netop nu med et 

Tog til at blæse dygtig op, 

Og der i Fyrens Sirtseskrop 

Var mere Næringsstof at hente. 

Blev denne Glød til aaben Brand; 

Saa Draco havde Ret, da han 

Høilydt sin Ildnatur bekjendte. 

Alt mens han flink til Aske brændte. 



Men i sin Hules Enebo 
Den gamle Drage laa og lo. 

ST. ANTONIUS' FISKE- 
PRÆDIKEN. 



\ 



I. 



ANTONIUS fra Padua 
I hellig Vrede bort nu fra 
De døve Menneskebørn sig vendte 
Og vandred did, hvor Adria 
Hvidt langs den gule Sandkyst brændte 
Og med en dyb Indigoblaa 
Sin Kimingskreds langs Himlen spændte. 
Ud paa en tanghængt Klippesten, 
Der midt i Bølgebruset laa, 
Som paa en Prædikestol han tren; 
Da gik den Skumdands brat istaa 
For ei at væde hellige Ben; 
Saa længe kun endnu det skvætted 
Paa Stenen op, til af hans Fod 
Stadstøvet var fuldstændig tvættet, 
Hvorefter han paa tør Grund stod. 
Den friske Søvind dog utrættet 
End blæste hannem hart imod, 
Rev Kappen af ham fast og lod 
Hans tynde Haar forviltret flagre 
Og røved ham hans Aandedræt. 
Da hæved han sin faste-magre. 
Sin Under-stærke Haand — og ret 
Som Vand der koger over Gryden 
Og svides bort paa Ovnens Plade: 

Saaledes her langs ad den flade, 

Sandede Kyst med sagte Syden 

Svandt bort den stolte Skumkaskade, 

Og Tordenen af Søens Bryden 

RuUed kun Qernt og svagt, skjøndt længe, 

Lig Klang af tusind dybe Strenge, 

Der sprang i Hundredvis, indtil 

Forstummet var det ganske Spil. 

Men for hans Mund, som aabned sig 

Til Tale, vendte Vinden om — 

En Kriger lig, der vover ei 

At nærme sig den Helligdom, 

Fra hvis Portal i hvide Klæder 

En stille Procession udtræder. 



Mens Havet standsed trindt sit Brus, 
Saa talte St. Antonius: 



»O kommer hid og Øre laaner — 
Skjøndt ydre Øre ej jer gaves — 
I, der saa vidt som Søen blaaner, 
I, der saa dybt som disse Haves 
Uloddelige Bund er sænket. 
Fik eders Bolig maalt og skjænket 
Af Skaberen den fjerde Dag. 
Thi han, der skabtes paa den sjette 
Ei med et enkelt Skaberord, 
Men formet ud med stort Umag 
I Herrens Billede af Jord, 
(Som udaf fugtigt Ler Giudette 
I Lucca former snildt en Mand, 
Dog uden Liv og Aande) — han. 

Der burde være just den rette 

Til Herrens Ord at imodtage 

Med sine Øren, sin Forstand: 

Han monne det forstokket vrage, 

Ja fræk med Skrig og Skraal forjage 

Den Herrens Træl, der drog om Land 

Og dette Ord til Mængden bød. 

Thi skjænkes Jer, der Havets Skjød 

Befolker, nu det Livsens Brød, 

O, kommer hid for det at smage! 

Og du. Almægtige! du gjøre 

Til Sandhed nu, hvad skammeligt 

Opløiet blev i gammelt Digt 

— Til verdslig Kunst Folk at forføre — 

Af Hedninger i Grækerland 

Om Amphion, den Spillemand, 

At naar han legte paa sin Lire, 

Da kom de Dyr paa alle fire 

Fra Marken, Bjerget, Lunden, Vænget 

Og lytted til hans Musica — 

Hvorved de anede endda. 

Som i et Drømmesyn forvrænget, 

Hvad ved din Almagt nu skal ske 

Dit Ord til Lov og Pris.« 



Og se, 
Han havde knap talt ud, da kom 
Der Liv og Røre rundtenom 

det Bassin, der bølgeløst 
Sig halvkredsformet monne brede. 
Som hvor man Olie har øst 
At dæmpe Bølgegangens Vrede. 
Det var, som boblede det nede- 

Fra op; saa viste sig derude 

En Hale hist og her en Snude; 

Snart rørte sig en vever Finne, 

Snart saaes de blanke Skjæl at skinne, 

Nu sprang der helt af Vandet op 

En mægtig, krummet Fiskekrop, 

Der spjætted, plumped og forsvandt, 

Imens de blanke Bølgeringe 

Henover Fladen langsom randt; 

Og nu paa spilet Finnevinge 

Fra Vandet pludselig sig hæved 

En Flyvefisk og fremad svæved. 

Men udenfor, hvor mørkeblaa 

Med lange, skumbeklædte Toppe 

De Bølger ruUed end, han saae 

En Hjord Delfiner lystig hoppe, 

Til over denne Grændsemur, 

Der reiste sig af dyb Azur 

Med kridhvid Tind, i mægtigt Sæt 

De foer en efter anden, ret 

Som naar ved Væddeløb den sidste 

Forhindring tages med »Halløi« — 

Saa ivrig de mod Maalet fløi. 

For ei det mindste Kny at miste. 

Thi skjøndt det ellers er Musikken, 

De kloge Dyr forstaar sig paa, 

Saa vilde de dog ei forsmaa 

At nyde ogsaa Rhetoriken, 

Der ikke havde produceret — 

Saa vidt vi veed — sig paa en Strand 

Fra den Dag af i Grækenland, 

Da Demosthénes promovered 

Med Sten i Mund (som Morgenstund 

Har Guld) med Havet og med Blæsten 

Til Opponenter. — Mon der var 
I Vente fler? det syntes næsten; 
Thi langsmed Horisontens Kreds 
Der steg i Veiret vel en Snes 
Om ikke flere Springvandspar 
Og syntes langsomt frem at glide, 
Lysende klart, krystalne hvide, 
Mod Himlens violette Dunst. 
Vist ingen hydroteknisk Mester 
Fremtrylled ved en Keisers Fester 
Saa glimrende Fontænekunst. 
Det var det store Havdybs Hvaler, 
Den vaade Verdens Elefanter 
(Som Haien er dens Tigerkat 
Fra Tangens slimede Junglekrat) — 
De kom nu alt fra alle Kanter 
Skumpidskende med deres Haler 
Det stride Vand af fulde Kræfter 
Og gjorde vel halvhundred Knob 
I Timen, helt forslugne efter 
Lig deres Stammefader, der 
I Biblen — i dens Bog om Job — 
Helt ærefuldt erindret er. 
At gaa med en Prophet i Mave. 



II. 



SAALUNDE selv fra Qerne Have 
fornemme Gjæster styred hid. 
Men foran blev imidlertid 
Alt Vandet fyldt helt myldertæt 
Med Fiskekrop ved Fiskekrop, 
Som hvor et Bandgarn drages op; — 
Kun at St. Peders Fiskedræt, 
Hvor underfuld dens Rigdom end 
Har været, Intet var mod den. 
Som gjorde fast vor Helgen bange 
Ved første Syn og dernæst glad; 
Da Ordets Garn han havde kastet 
I Dybet ud, dets Børn at fange 
Til Naadens store Hyttefad. 
Thi hver en Slægt og Art, saa mange 
Gud Herren skabte, alle hasted 
De til hans Vod, og fromt han saae. 
Hvordan de ved hans Fødder laa 
Saa tæt som stuvede i Tønder: 
Med Munden skjæv og Blikket vindt 
Paa Siden helded sig en Flynder 
Og syntes endnu hildet i 
En skeptisk Livsphilosophi 



ST. ANTONIUS' FISKEPRÆDIKEN. 125 

Paa Forhaand sigende jo Pyt! 
Men Silden smuttede gesvindt 
Omkring, begjærlig efter Nyt, 
Og vexled idelig sin Stilling. 
Nysgjerrig keg den slanke Villing; 
Forventningsfuld maaske, men dorsk 
Flød ubevægelig en Torsk 
Og lod sit Skjæg med Strømmen drive. 
En gammel mosbegroet Quabbe 
Forraadte ei, den var i Live. 
Letsindig blinkede den rappe 
Makrel, der aldrig træt kan blive. 
I træge Bugtninger sig vred 
Fodtykke, tifodslange Aal. 
Skarptskinnende som slebet Staal 
En Labrax sig i Halen bed, 
Af sit antikke Ry belt vigtig. 
Sanct Peders-Fisken bavde rigtig 
Et Mærke af Apostlens Finger, 
Hvad Helgenen betragted meget 
Andægtig. — Som paa spændte Vinger 
Svævede Ørnen; gjennemsigtig. 
Tynd som Papir Glasfisken leged 
Paa Overfladen, sart og mat; 
Favndybt i den lasurblaa Nat 
Nedsænkt »Sømaanens« Skive aanded 
Sit milde Pbospbor-Lys ; »Sølvbaandet«, 
Changerende i Bronceskjær 
Vimplede sagte hist, og der 
Den rosenrøde »Flammet, randet 
Med Saphran, brændte lyst i Vandet. 
Men alle disses Farvepragt 
Var overdaadig sammenblandet 
Og overbudt i en: — betragt 

Sanct Antonius, og giv Agt: — 
Det er den kosteligste Fisk, 

Der bares paa en Rigmands Disk! 
Rødbarbea skuer du, skjøndt ei 
Saa skjøn, som den kan vise sig: — 
Lyslevende i aaben Sø 
Den skinner herlig allerede; 
Men lurende at se den dø 
Paa Bordet i et Kar af Glas — 
Det var den fede Romers Glæde; 
Udaandende dens Legem bar 
Til Skue Farver, som kun Dagen 

1 Dødens stille Time har: 
Orange, Purpur, Guld, Skarlagen 
Og Blaat og Grønt lig Patina 

Der slører halvt de blanke Ertser, 
Samsmeltet Alt i brudte Toner, 
Forlysted Gjæstens Øie da. 
Før Ganen svælgede i Kjødet; — 
Og tredvetusende Sestertser 
— Saavel de firetusind Kroner — 
Paa denne Dobbeltspas blev ødet. 
Dog — det var paa vor Frelsers Tid 
At sligt et Ry den havde naaet; 
Snart Skjæbnen blev den mindre blid, 
Nu er den længst af Mode gaaet 
Og sælges til manerlig Pris, — 
Hvorfor den og sandsynligvis 
For Naadens Bud er mer modtage- 
Lig nu end i sin Storheds Dage. 



Men hys! hvad for et sælsomt Skrig 
Er det, som nu fra Dybet lyder 

— En undersøisk Vrinsken lig — 

Det lysner hist, som om der foer 

Fra Havets Bund en Meteor, 

Og gjennem Vandets Blaanen bryder 

En uforlignelig Umbrine; — 

Sin Glans af fugtigt Perlemoer 

Den soler, alt imens den gloer 

Paa Barben med fornærmet Mine. 

Den kunde sagtens ikke taale 

At hin blev rost saa stærkt, og vil 

Nu vise, at dens Farvespil 

Med hins kan magelig sig maale. 

Hvem' længst den monne overstraale 

I Pengeværd — i Rom især. 

Hvor den er nu i høiest Mode. 

Ja, havde man den fangen der. 

Man vilde hugge af dens Ho'ede 

Og paa et gyldent Fad det lægge 

Og sætte Fadet paa en Baare 

Med gyldenfryndset Purpurdække 

Og til en stolt Conservatore 

Paa Capitolium det bære 

Med Tubeklang og al den Ære, 

Som selv det bedste Hoved kan 

Forlange med en sund Forstand: 

Thi Laurbær fattes ikke heller. 

Det hviler blødt i deres Krands. 



Saa hædres, som Chronikken melder, 
Umbrinen i sin Død. Vor Helgen 
Fortabt i uvant Farvesvælgen 
Nød alle disse Havdyrs Glands, 
Der om Guds Almagt Nyt fortæller; 

Thi han betænkte nu, hvor rig, 

Ja ganske uudtømmelig 

Paa Skjønhed Livets Kilde vælder. 

Dernæst hans Blik, af Skjønhed mættet, 

Sig mod det Underlige retted: 

Sælsomme Væsner, ja endog 

Frastødende og grimme, — dog 

Høist underholdende — paa al 

Hans Fatteevne lagde nu 

Beslag. Han saae med Lyst og Gru 

Barokke Phantasi-Indfald 

Af Skaberlunet, der har gjemt 

Til Dybet just sin bedste Skjemt. 

Af alle underlige Fisk 

Var talrigst mødt den sære Rokke, 

Som overalt i hele Skokke 

Man saae: med Hoved som en Pidsk 

Og Kroppen som et fladt Kvadrat, 

Utallige i Slægt og Art 

De vrimled der i hvert Format, 

De mindste som et Blad i Qvari, 

Som Væggen af et Hus de Større, 

Der for at bringes paa det Tørre 

Behøver mange Hestespand, 

Der trække alt, hvad trækkes kan. 

Der, hvor de mindste Rokker flød, 

En sagte, arrig Knurren lød: 

Knurhanen var det, pandebred 

Og rød af Utaalmodighed 

Den demonstrered hele Tiden. 

En Ulk der var, en ganske liden, 

I ottekantet Pantser, knubbet 

Og puklet. Munden som en Tud, 

Saae stridbar og forsoren ud; 

Dog blev den let til Side skubbet 
Af Koffertfisken — klodset, styg 
Bar denne paa sin brede Ryg 
Lig Elephantens Pantsertaarn 
En formidabel Pyramide. 
Havdjævlen, hæslig og uvorn, 
Skulede vredt og vilde bide 
Omkring sig, rasende, fordi 
Man havde fra dens Dynd, hvori 
Den lurede paa Havsens Bund, 
Lokket den op, her, hvor der kun 
Var klart Vand — ei for dens Bestik — 
Og saa en Mand, hvis milde Blik 
Fasttryllede dens frygtelige 
Tandhvasse Gab med Fangeflige, 
Der som et Ormebundt sig snoede 

— Et Skjæg som et Medusahaar. 
Ved Siden af den vildt sig kroede 
Det mønjerøde Drageho'ede 

Med Hængelapper, Kam og Horn, 
Mens truende som En, der spaar 
Dem Ondt, der træde den for nær, 
Rygfinnens giftige lange Torn' 
Den reiste. I det Hele taget 
Var denne Gruppe Smaafolk plaget 
Af Nykker og desuden mer 
Eller mindre af en saare knubbet 
Ja umedgjørlig Karakter, 
Saa at de sikkert helst var sluppet 
For Præstens fromme Ord at høre 

— Men det lod sig nu ikke gjøre. 



9 



III. 



DER var en Gruppe modsat den 
— der hørte Kjæmperokken hen — > 
En Klub, hvor man sig ikke morer, 
Af tavse, stolte Matadorer, 
Som alle maalte deres femten 
Til tyve Fod; med Værdighed 
De strakte sig, og paa dem bed 
Ei bedske Ord, ei heller Skjemten, 
Det saae man allerede, førend 
Hver enkelt af dem fik bebudet 
Sit Tankesæt. Der laa nu Støhren 
Med Ho'edet skjoldedækt, spidssnudet. 
Det ene Øie fornemt lukket. 
Den lille Mund til Side trukket. 
Som den, hvis skjulte Indre var 
For hele Hoben Kaviar. 
Som Æresvagt paa hver sin Side 
Af denne gjæve Flod- og Havfisk, 
Der laa en Sværdfisk og en Savfisk, 
Let kjendelige paa det hvide 
Stødvaaben, der fra Dyrets Snude 
Stak frem som Bugspryd paa en Skude^ 
Og som naar Vreden koger over 

Det selv i Hvalens Kjødbjerg vover 
At rende ind som en Harpun. 



Men størst iblandt dem var en Thun, 

Hint Middelhavets ædle D3rr, 

Hvis Blodbad aarlig end fornyer 

Den sicilianske Vesper — næst 

Assunzione Folkets Fest. 

Da ser man der, hvor Bølgeranden 

Brister i snehvidt Skum paa Stranden, 

Halvnøgne Mænd og Kvinder, Gutter, 

Piger og Børn, ja Patteglutter 

(Saa vidt jeg troer), med lange Knive 

Bevæbned', ret af Hjertens Lyst 

Hugge og støde, flense, flenge 

I Fiskene, for langt om længe 

At faa dem taget helt af Live. 

Det er et Syn som de barokke 

Fontainer: mellem Klippeblokke 

Og store Fiskekroppe, drastisk 

Opdyngede, og nøgne plastisk 

Formede Ben, Arme og Rygge — 

Dér sprøiter hid og did de tykke 

Blodstraaler høit tilveirs og pladske 

Blodrøde Bølger; mægtig baske 

I Dødskamp tusind Fiskehaler, 

Og Menneskene hyle, hvine 

Og dandse om som Kannibaler. 

Paa Kysten midlertid de fine 

Sicilianere ser til; 

Igjennem Kikkerten de nyder 

Det folkelige Skuespil 

Med al den Farvepragt, det byder, 

9* 

Og den Beruselse i Blodet, 
Der stiger dem saa smaat til Ho'edet, 
Som om de selv var med i Legen 
Og mjrrdede for Fode væk. 



Nu vugger den sig nok saa kjæk, 
Den stolte Thunfisk, med en egen 
Bevægelse af Kraft og Ro. 
Kun lidet nu du aner jo, 
At alt de unge Piger flikke, 
Det rædsomme Tonarro-Net, 
Hvori du snart dog basker træt, — 
Mens een, den skjønneste blandt skjønne, 
Den kvikkeste iblandt de kvikke, 
Med ferskendunet Kind, med rønne- 
Bærrøde Læber og med Øine 
Saa dybe og saa fløielsbrune. 
Der spille sødt, med kjælent Lune 
Til Knøsen — ham, der staar ved Baaden — 
Saa flinkt bevæger sine nøgne 
Arme — to Slanger, smidig-slanke — 
(O ve! jeg taber næsten Traaden 
Og Rimet med ved dette Syn, 
Der faar mit Hjerte til at banke) 
Og sliber paa et Trin den blanke 
Staalkniv, der sender Lyn paa Lyn 
I Solens Glød — den samme Kniv, 
Som hun endnu i denne Uge 
Vil overmaade tappert bruge 
Til en Snes Stik, der paa dit Liv 
Gjør Ende. — Hvilket Genre-Billed! 
Saa skjønt som noget, der blev stillet 
Af Maleren paa Staffeli 

Og opkjøbt af et Galleri! 

Saa lystig er Tilværelsen, 

Saa smuk og malerik — for den, 

Der ganske rolig den betragter 

Og ikke hildes fast deri, 

Som du i Nættet, og er bleven 

Som du til Knivens Od forskreven. 



Og derfor, gode Thun! o lyt 

Til Naadens Stemme og benyt 

Det dyrebare Øieblik, 

Som Fiskeverdnen skjænket fik. 

Da denne fromme Dyreven 

Fra Byen gik til Stranden hen: — 

At om dit Legem offres end. 

Din Sjæl maa i et Liv forklares 

Hvor — dersom Præsten præker ret — 

Der Undes ei Tonarro-Net 

(St. Peders, som vel opbevares 

Deroppe, var af simplere Art) 

Og hvor de sicilianske Piger 

— De af dem da, der ei tog Fart 

Til Helved — efter hvad man siger, 

Har faaet Englevinger paa 

Og Fiskerglæder plat forsmaa. 



IV. 



TTS! vil han tale allerede? 
Ja, Gjæsterne er vel tilstede. 
Dog nei, — vel staar hans Mand paa Klem, 
Men Ordet kommer ikke frem. 
Et utaalmodigt Blik han retter 
Halvt spørgende paa Fiskemassen 
— Som Skolemestren ser paa Klassen; — 
Bedst, at den Uro først sig sætter! 



Hvad er dens Grund? de laa jo alt 

Saa stille der, saa lutter Øre! 

Og nu de pludselig sig røre. 

Som om en Sten iblandt dem faldt! 

Med ængstlig Hast de villig vige 

Midtveis til Side, og en lige 

Kanal har aabnet sig, vel fem 

Fod bred, som gravet ud . . . For hvem? 

Se der den Fisk, som glider frem 

Midt i den — kun en liden een, 

Blaastribet, formet som en Ten 

Og neppe nok en Fod i Længden. 

Hvor kan den imponere Mængden 

Saa stærkt, at man gjør Plads for den 
Og det en saadan Plads, hvor alle 
De andre gjør sig ganske smalle 
Og ydmyg sammenpresser sig? 
Hvem er det da? Piloten kalde 
De den og veed, at den i Hyre 
Er fast som Lods hos en, der ei 
Kan spøges med, den frygtelige 
Sørøver, den forslugne Hai. 



Rigtig — den kommer — se den styre 
Sin Kurs i Kredsen ind, som i 
En Havn, opfyldt af Koffardi- 
Mænd seiler ind en Krigsgalei — 
Et femogtyvefods Uhyre. 
Dog ikke for at bryde Freden 
Den kom, men lægger rolig bi. 
Imidlertid paa Yderrheden 
Hvalflaaden nu var ankret op, 
Og i det vilde Brændingskog 
Af Bølgeranden tungt sig vugged 
De lange, mørke Kjæmpeskrog, 
Mens af og til de sølverklare 
Yandstraaler sprøited høit, som dukked 
De op fra Havet selv og bare 
Til Himlen Tak fra Oceanet, 
Til hvilket Himlens Frelsesbud 
Omsider havde Vei sig banet. 



Saa var da Menigheden samlet. 
Og statelig den tog sig ud. 

I Tal Og i Mangfoldighed 

Af Kjæmpefolk og Dværge hamled 

Den op med Pavens, naar han beder 

Ned over sin Velsignelsen 

Høit fra sin Loggia paa St. Peder. 



Dog for Fuldstændigheden end 
Der nævnes bør som Efterslet: — 
Skildpadder i et Udvalg lige 
Fra Kjæmpefad indtil Assiet; 
Sømunkene, der sprude Blæk 
omkring sig, og Polypper, slige 
Formløse Klumper, der kan vide 
Sig ud fra Pung til Torvesæk 
Og fæle Vorte-Arme vride. 
Søhesten, krummet som en Springer, 
Gjort af Neptuni Schakspil-Dreier ; 
Conchylier, som Tritoner pleier 
At tude i, naar Stormen ringer 
Til Oprør; Søgræshopper, Reier 
Søstjerner, Pindsvin, Krabber, Krebs - 
Kort alle Slags frutti di mare. 
Som sluges af Neapels Plebs, 
samt Vandmænd, skinnende saa klare 
Og regnbuespillende som Glas, 
Der smeltes i Venezias 
Fabrikker til en Doges Haller. 
Ja, hvor et Mellemrum der var. 
Flød Muslinger med aabne Skaller 
Som lutter svømmende Ørenpar, 

Nysgjerrig' efter at fornemme 
Visdommens Ord fra hellig Stemme. 



End en Forsinkelse — den sidste — 
Gudstjenesten dog maatte friste. 



V. 



TÆT ved den store Sten, der danned 
hans Prædikestol, et lidet Næs 
Skjød sig en Smule ud i Vandet. 
En kummerlig, forblæst Cypress — 
Fast kun en Stamme med en Skygge 
Af Krone bøiet ind mod Landet — 
Stod yderst der som en Vedet, 
Omklamrende sit Klippestykke 
Med Røddernes tætspundne Net, 
Hvis Trevler sig i Søen tvætted. 

Mod en af dem Antonius 

Nu helt tilfældig Blikket retted. 

Og maalløs af Forundring saae 

Han der et ganske lille Pus, 

Der gjennem Vandets Dæmringsblaa 

Til Luft og gyldent Sollys sindigen. 

Men ufortrøden entred op. 

Som var dens Maal Cypressens Top. 

Det var en Krybefisk fra Indien. 

Den havde ligget i det varme 

Mudder af en af Indus' Arme 

Under et Lotusblad, nedsænket 

I dump, nirvana-anende 

Betragtning, da det manende 

Opraab til Fiskene, som — krænket 

Af Mennesker — hin Frelsens Mand 

Lod udgaa, vakte den paa Stand, 

Saa denne indadvendte Drømmer 

Sig manded op til dristig Sport 

Og blev til en Distance-Svømmer 

Af eventyrlig høi Rekord, 

Som aldrig var noteret end. 

Da med Forbrug af sin Formues 

Yderste Kraft det lykkes den 

At krybe over Land ved Suez — 

Saa den med stor Profit slap fra 

Omveien syd om Afrika — 

Den naaede vel betids til Stevnet; 

Men ikke mindste Plads var levnet! 

Slet ingen Ting den kunde se 

Og høre heller ei maaske. 

Fortvivlet dykked den — da fandt den 

En trevlet Rod og sagde: stig 

Til Yeirs, saa naaer du det minsandten! 

Som sagt, saa gjort. Der sad nu Kræet 

Zachæus lig i Morbærtræet, 

Dog mest sin egen Ahne lig. 

Da han, totusind Aar forleden. 

Sad i et Banjantræ, hvor Buddha 

Paa Hug var leiret underneden. 

Det er de samme Øine, nu da 

De Sanct Antonius betragte — 

De samme klare Perler smaa — 

Og heller ei er, hvad de saae. 

For saa forskjelligt just at agte. 

Var Kappen gul — er Kutten graa. 

Det kommer ei paa Skindet an; 
Og Helligheden er, hvordan 
Den end er klædt, det samme Under^ 
Som ingen Klogskab fuldt udgrunder. 
Saa at tilsidst man spørge kan, 
Om saadan et Par tusind Aar 
Nu ogsaa virkelig forslaar 
Til en Forskjellighed at sætte. 
Hvor vi det evig Ene gjætte — 
Hvad heller vi bør se deri 
Samsaras tomme Gøgleri. — 



VI. 



DOG — til vor Prædikant tilbage, 
som nu for Alvor fat vil tage. 
Thi hellig Anton, den Guds Mand, 
Slog ud med Haanden og begyndte. 



Veltalende han dem forkyndte, 
Hvorledes Skaberen, da han 
Først havde Himmel skabt og Jord 
Alene ved sin Almagts Ord, 
Paa Jorden mellem Land og Vand 
Skilsmisse satte og lod Grønt 
Og Urter, Planter, allehaande 
Buske og Træ'r beklæde skjønt 
Det faste Land og gro og aande 
Med poret Løv den klare Luft 
Og blande den med Blomsterduft. 
Men dybt i Havets dunkle Flod, 
Hvor Lyset kun er som en Drøm 
Om Lys, hvor Vind og Luft er Strøm 
Og Vand — der nedenunder lod 
Han slimet Søgræs finde Grøde, 
Bladløse Træer purpurrøde 

Og haardere end Marmelstene 

I Klippegrunden fæste Rod 

Og Tangen milevidt forgrene 

Sit brune Vildnis. Paa hans Bud 

Fløi dernæst alle Fugle ud 

Og kredsed lystig under Himlen; 

Paa Jorden myldred alskens Kryb 

Frem ved hans Vink, mens Fiskevrimlen 

Svam gladelig i Havets Dyb. 

Og alting skete paa en Studs — 

Fuldvoxne var de der — thi Guds 

Almægtige Villie kræver ingen 

Tid eller Leilighed: — den vil, 

Og, hvad den tænker, det er til. 

Og intet Andet. Fuglevingen 

Slaar sine SlagQer ud og svæver, 

Og Fiskefinnen leger væver 

I Strømmen, og i Støvet snoer 

Sig Øglen frem med slimet Spor, 

Hver paa sin Vis og hver især 

fuldkommen, helstøbt — som om den 

Alene var Bevægelsen, 

Og Intet i^ernt og Intet nær' 

Sig kunde blot det mindste røre 

Uden dens Kraft i sig at føre. 

Og det med Rette: thi enhver. 

Endog det mindste Kreatur, 

Er selv Guds Villie, ubeskaaren. 

Og er som Livets Arving baaren; 

Ja, kunde Kjødets Skillemur 

Med evigt Blik det gjennemskue — 

Hvad vilde da dets Livsmod kue? 

Ei Rummet stænged som et Bur, 

Ei Fremtid gaves, det at true! 

Hvi skulde det for Andre grue? 
Thi i det ganske Verdensrund 
Det intet Fremmed fik at se. 
Hvorfor det er i Sandhed kun 
Vor egen Røst af Hjertens Grund, 
Naar tillidsfuldt i Lyst og Ve 
Vi sige fromt: »Guds Villie ske!> 



Et Øieblik han standsed her, 
Ei for at øge den Effekt, 
Hvorpaa en Taler lægger Vægt, 
Og heller ikke for sit Veir 
At trække — det var overflødig; 
Men mer og mer tildrog sig hans 
Opmærksomhed den store Hai, 
Der ved at vifte med sin Svands 

— Som om den logrede ærbødig — 
Var kommen alt ham ganske nær 
(Sin Plads veg jo for den enhver) 
Tiltrukken aabenbart magnetisk 

Af ham, der talte saa prophetisk. 
Og laa og lyttede med sær 
Andægtighed: — af fromt Begjær 
Den ligesom var halvveis daanet, 
Og laa paa Siden som et Vrag 

— Helt overvældet. For en Dag 

Kom nu dens Bug, der hvidlig blaaned. 
Hvori dens Mund stod halvveis aaben 
Som i en salig mystisk Maaben 
(Kan hænde ogsaa netop stemt 
Til kraftig Halleluja-Raaben) 
Og viste af sin stærke Vaaben- 
Besætning et Par tusind Tænder; 

Mens med det ene Øie klemt 

Lidt sammen — ret som naar en Kj ender 

Et gammelt Kunstværk ta'er i Skjøn — 

Over sin brede Snude hen 

Den skeled til vor fromme Ven. 

Og denne folded sine Hænder 

Og bad en stille Takkebøn 

Til Gud, som havde aabenbaret 

Sin Magt og underfuldt opklaret 

Endog de dorske Havdyrs Sands 

Og Sind, saa den, der af dem alle 

Var vildest — Menneskeæderen, 

Som bange Søfolk kalde den — 

Det værste Bæst til Lands og Vands, 

Var øiensynlig ved at falde 

Hen i Beskuelse — i trance, 

Som Engelskmanden vilde sige — 

Og fik ved hellig Suggestion 

Et mystisk Glimt af Religion. 

Nu tænkte imidlertid vor Hai: 
»Naar bare nu den Guds Mand vilde 
Et Skridt gaa frem — et ganske lille 
Med venstre Fod, saa kunde jeg 
Bekvemt ham snappe og fortære. 
En Synd kan det jo ikke være: 
For hvis han gjør det, maa man se 
Deri Guds Villie — den bør ske. 
Saa faar jeg ligge og se til. 
Forsynets Vink jeg lyde vil.« 

Dog ak! den Mand saa stille stod. 
Som var han fast til Stenen groet. 

Kun Armene bevæged han 
Med Kraft i Foredragets Iver, 
Alt mens han præd'ked om, hvordan 
Den Gud, hvis Skabervillie Alt 
Fra Intet har til Live kaldt, 
Nu ogsaa af sin Visdom giver 
Velsignelse til Livets Væxt. 
Han lagde herlig ud den Text, 
At ingen Spurv til Jorden faldt 
Uden Guds Villie, og i Nettet 
(Som af sit egen Kjøkkensalt 
For Leiligheden han supplered) 
Ei mindste Hundesteile spjætted 
Uden Guds Vidende og Raad. 
Alt var helt viselig indrettet. 
Selv Bugens mindste Skjæl er talt 

— Her Texten lidt han variered. 
Der ellers neppe blev forstaa't 
Af en saa skaldet Menighed 

Som den, hvorpaa han her saa ned. 
Den han nu videre forklared. 
Hvor kjærlig som Forsørger Gud 
Den ganske Skabelse bevared 
Og ledte vist den ind og ud, 
Saa hvert et Væsen fandt sin Føde, 
Og saare faa af Hunger døde. 
Ja endnu færre vel af Kulde 

— I Havet navnlig gj ælder det, 
Saa man kan indse dér tilfulde. 
At Skaberen maa have Ret, 
Naar han erklærede det Hele 
For saare godt i alle Dele. 
Hvorfor vi og bestandig skulle 

10 

Fromt vor Taknemlighed bevise 

Og med hvert Aandedrag ham prise. 

Da dette Thema nu saalunde 
Var saa omstændeligen drøftet, 
At sikkert alle de, der kunde 
Forstaa det, maatte det forstaa: 
Slutted han Talen af, hvorpaa 
Han begge sine Hænder løfted — 
Og over denne andagtstyste 
Forsamling han Velsignelsen 
Med megen Fynd og Alvor lyste 
Og vendte værdig sig og gik — 

Haien, hans nysomvendte Ven, 
Ledsaged ham med langligt Blik. 



VII. 

SAA var da Fiskene alene. 
Og da de alle nu som Stene 
Saa ubevægelige laa 
Og paa Velsignelsen sig sunded 
— Og vaagned, de, der havde blundet 
Saa sundedes og vaagned med 
En ret velsignet Appetit. 
Ja mangen En, der havde svømmet 
Af Livsens Kræfter milevidt 
Og derpaa lyttet fromt en stiv 
Ja næsten for stiv Klokketime, 
Var ved af Hunger at besvime 
Og frygted næsten for sit Liv. 



Dog da de nu omkring sig saae, 
Helt rigelig der Føde laa 
For Alle hobet op rundt om. 
Og nu med et de Alle — som 
Paa fælleds Initiativ 
Uden det mindste Øieblik 
At spilde, helt taknemlig gik 

Fra Prædiken til Maaltid over; 

Ja Legendarierne vover 

At paastaa, denne Del af Festen 

-— Kjærlighedsmaaltidet — var næsten 

Den, der med størst Andægtighed 

Blev feiret — skjøndt foruden Præsten. 

Fra mindste Kræ til største Bæst 

De Alle gabed, snapped, bed 

Og gumled eller fastbidt sled 

I hvad der var dets Tænder næst. 



Den lille Krybefisk alene 
Sad trygt, i uantastet Fred, 
Mellem Cypressens tørre Grene 
Og oversaae den sære Scene, 
Mens philosophisk paa Sanskrit 
Den ganske stille tænkte sit, 
Indtil ved dette Syn den misted 
Sin arvelige Appetit 
Paa alt, hvad der har Kjødet fristet, 
Saa skjøndt den Intet havde ædt 
Det var saa godt, som blev den mæt. 



De Andre nedenunder aade 

Som sagt paa Kraft og overmaade 

Solidt: — det var en vældig Brugen 

Af Gab og Svælg, en Biden-i 

Og Huggen-fast, et Fraadseri 

En gjensidig Hinanden-Slugen, 

Hvor Røveren blev selv til Rov: 



ST. ANTONIUS' FISKEPRÆDIKEN. 149 

Med Sildens Hale i sin Flab 
Og med sin Svands i Haiens Gab 
Lovpriste fromt en Kabliau 
Alvisdoms og Algodheds Fylde — 



Den du, o Læser, ogsaa hylde! 



DEN GRUMME TRANE DER 
BLEV OVERLISTET. 



INDLEDNING. 



DET længste Maaltid naaer tilsidst Deserten, 
Og selv om denne trækker ud, 
Et Tidspunkt kommer, da man har fortært den. 
Saaledes gik det og ved dette 
Improviserte Gjæstebud, 
Som Fiskemenigheden foranstalted 
Paa gjensidig Bekostning. Da nu Alle, 
Der ikke selv var slugt, var blevne mætte. 
Og med en Østers eller havvands-saltet 
Sardin (som bedst det kunde falde) 
Enhver sin Mave havde lukket. 
Og nogen Tid behagelig sig vugget. 
At Maden kunde sig en Smule sætte, 
Saa brød man op og skiltes ad 
Med »Velbekomme« og »Tak for Mad«. 



Den liden Krybefisk nu fra sit Sæde 
Iblandt Cypressens Grene saae med Glæde, 
At alt var endt og Farvandet var frit. 
Og tænkte paa at komme hjem til sit. 
Forfrossen som den var, den klattred ned 
Ad Stammen først, saa ad en Rod og gled 

I Vandet ud, der rigtignok kun holdt 
De tyve Grader, hvad den fandt var koldt. 
Dog gav Bevægelsen den Varme snart, 
Da gjennem Adriaterhavets Bølge 
Den skjød, begyndende sin lange Fart 
Østpaa, mod Lysets Hjemstavn. 

Nu velan! 
Vi vil til Indien den trolig følge, 
Fablens og Religionens Fødeland. 



Ja, Religionens Vugge, — trods Judæa, 

Hvis Aand, Lovens og Pagtens gamle Jahve, 

Der holder vort Europa end i Ave, 

Kun var et Afkrogsfolks lokale Gud, 

Om ikke hin Prophet fra Galilæa 

Med det uvisneligste Blomsterskud 

Fra Ganges havde podet hellig Saft 

I Sinaistammens tørre Ørken-Kraft. 

Og Fablens Fødeland — Æsop til Trods 

Og Lafontaine, der har bevaret os 

Saa mangt et Sagn, hvis kloge Dyrestemme 

Kun i det gamle Vedaland har hjemme. 

Ved Ganges* Bred, ved Himmalaias Fod. 

Hvor var det vel, at Sangeren forstod 

Hvad Fuglen kvidrede, hvad Tigren brølte. 

Hvad Slangen hvisled og hvad Fisken følte? 

Hvor skulde der i Verden blive fablet. 

Om ikke der, hvor ingen Skillemur, 

Af blinde Hovmodstanker sammenfablet. 

Har delt den evig enige Natur? 

Men hvor Medlidenhedens fromme Datter, 

Den sande Visdom, med eet Blik omfatter 

Forstaaende det ganske Verdensalt 

Og gjennemskuende det Billedslør, 
Som vore Sandser gøglende os væver, 
Ser i den stedse vexlende Gestalt, , 
Der fødes, voxer, svinder hen og døer. 
Kun spredte Gnister af en evig Flamme; — 
Ser at den Givende og den, der kræver. 
Den, der ihjelslaaes, den, der slaar ihjel, 
I deres Væsens Urgrund er den samme. 
Dér, hvor det hedder: sandeligen. Sjæl 
Er hele denne Verden, og enhver 
Er selv sin egen Villies Skabning — dér 
Gaar Sjælevandringen sin Pilgrimsgang 
Igjennem Altnaturens mange Riger. 
Til Bramahimlens Lys og Hymneklang. 
Fra Menneskenes trange Bo den stiger. 
Og daler atter til det dunkle Muld, 
Hvor Planten spirer, eller synker ned 
Til mørke Steder, hvor i jammerfuld 
Tilværelse Dæmoner Lyset hade. 
Saaledes rastløs, uden Ro og Fred, 
Flakker den lykkesøgende Nomade 
Og slaar sit Legems lette Teltdug op 
Snart i en Dal og snart paa Bjergetop, 
Til indsigtsfuld og underrettet om. 
Hvor ganske kjernehul og haabløs tom 
Al Livets Virken hisset er som her. 
Og renset for sit bryndende Begjær, 
Forløst den vender hjem, hvorfra den kom: 
Hinsides Gjerninge-Sæd og Gjerninge-Høst, 
Hinsides Liv og Død, hinsides Lyst 
Og Ve, hinsides Frygt og Haab, hinsides 
Bevidstheds-Lys og Mulm, hvor Intet vides, 
Hinsides Ondt og Godt, 
Forsvindende fra Væsensrækkens Skåle, 

Saa Guder selv i Himle og paa Jord 
Forgjæves søge den Sporløses Spor. 
Hvi skulde Dyr og Planter dér ei tale, 
Hvis noget Øre kan forstaa dem blot? 



Selv han, den Største, Mesteren, hvis Ord 

Forløsningsveien har os aabenbaret. 

Som selv han havde mægtig først betraadt. 

Hvem dødelige Øine saae forklaret, 

Hvem Brahma selv tilbedende betjente, 

Tathågata, den seierig fuldendte 

Buddha — han ogsaa var fuldmangen Gang 

Et Lastdyr, der har stønnet under Aaget, 

Naar Driveren sin tunge Svøbe svang; 

Og har som Menneske han oftest vaaget, 

Tidt drømmende som Plantesjæl han sov 

Eller streifed som en Hjort i vildene Skov. 

Hvad atter han besindede sig paa 

Da han som Gautama i Buddha-Gøie 

Nirvanas evige Høide monne naa 

Og nu med helligt renset Buddha-Øie 

Den hele, fast uendelige Række 

Af alle sine Existenser saae 

Sig gjennem Verdensperioder strække — 

Lig En, der fra en Bjergtop ser tilbage 

Og søger atter op med kyndigt Blik 

De Steder, hvor møisommelig han gik 

Og hvor han rasted paa sin Vandrings Dage, 

Og siger: — »Nede i den Kirkeby 

Jeg overnattede; i Hytten dér 

Gav de mig Mælk; under de Egetræer 

Jeg for den pludselige Regn fandt Ly; 

Ved Fossen jeg i Middagsheden hviled; 

Paa Skrænten hisset blev af Svimmelhed 

Jeg overfalden og var styrtet ned, 

Hvis ikke Jægeren tilhjelp var ilet.c 

Saa overskued han sin Verdensvandring 

Og kjendte Reisefællerne fra før, 

Trods timelig og kjødelig Forandring. 

Og mangen Gang paa Brødrenes Begjæring 

Han løftede Gjenfødelsernes Slør 

Til deres Underholdning og Belæring 

Og lod et Liv, der længst var ledet hen. 

Et dybt og begravet Minde aabenbare, 

Hvori de kjendte let sig selv igjen 

Og Mestren, som de den Gang sammen vare, 

Hans Venner og hans Fjender, og forstod 

Hvor Alt gjentager sig, saa nu og da 

Er Blomster af den samme skjulte Rod. 

Ja, tro bevared', er endnu den Dag 

Idag i Indien disse Jataka- 

Historier om Buddhas Liv som Dyr 

Og Menneske de Folke-Eventyr, 

Som Alle lytte til med størst Behag. 



Saa lad os lytte da til en af dem. 

Som Krybefisken, lige kommen hjem, 

Med Andagt nyder! — Hvor en Flod udmunded 

Den styred ind, glad ved at være færdig 

Med Havets Mark at pløie saa ihærdig. 

Og medens den et Øieblik sig sunded 

Og hørte Brændingsbruset bag sin Ryg 

I god Bevidsthed om at ligge tryg 

I Havn, hinsides Albatros og Hai, 

Bemærkede den pludselig, at tæt 

Ved Bredden, paa en aaben, græsgroet Plet 

Et større Selskab havde leiret sig. 
Den svømmed hurtig nærmere og hørte 
En Jatakafortællers klare Røst — 
Og i dens lille fromme Hjerte rørte 
Sig strax den uimodstaaeligste Lyst, 
Til at faa Øret skyllet rigtig ud 
For Occidentens Prædiken om Gud 
Og faa et indisk Visdomsord i Bytte. 
Den entred op i en af Breddens Buske 
Og satte sig til Rette for at lytte. 



Hvor følte den sig vel og hjemlig her! 
Saa sagte vifted Palmers Fjederduske, 
Sødt dufted blomsterhvide Mangotræer, 
Og over dem med dæmpet Rosenglød 
Stod Klippemuren høit i Maaneskjær; 
Tungsindig mumled Strømmen, mens den flød 
Forbi og varsomt vugged paa sit Skjød 
Den aabne Lotusblomst. Men udefra 
Hvor Havets Flade bredte sig og skinned 
Langs Kimingsrandens Bue som fortinnet, 
Saa hemmelighedsfuld en Brusen lød, 
Som den Gang Guder og Dæmoner kjerned, 
Med Bjergets Stempel og med Kjæmpeslangen 
Til Reb, af Oceanets Hvirvelskum 
Udødelighedsdrikken Amrita. 
Om Maanens Cirkel tusindfoldig stjernet 
Sig hvælvede det mørkblaa Himmelrum, 
Og foran straaled Lyset ned paa mangen 
En snehvid Turban, mangt et sølvhvidt Skjæg 
Og broncebrune Skinneben og Læg, 
Korslagt' i Græsset. Henimod en Snes 
Kvinder og Mænd sad dér i sluttet Kreds. 

De tav og overveied grundig Alt, 

Hvad nylig var af Oldsagn dem fortalt, 

Hensunkne i en dæmringsmystisk Anen. 

Til endelig en Yndling lydt forkyndte 

Sit Ønske nu at høre den om Tranen 

Og Fiskene. En Bifaldsmumlen gik 

Da Kredsen rundt med Smil og værdige Nik — 

Og Jatakafortælleren begyndte. 



IL LEGENDE. 



PAA den Tid, da den seierrig Fuldendte 
I Rulning satte Lærens Hjul og grunded 
Sandhedens Rige, aabnende for Guder 
Og Mennesker Udødeligheds-Porten: — 
Da fandtes der, afsides i en Krog 
Af Landet Magadha, et Shiva-Tempel, 
Ældgammelt og forfaldent; helt afsondret 
Fra Verden leved dér en Menighed, 
Hvis gamle Præst besørgede, saa godt 
Han kunde, OiSertjenesten ved Altret; 
Hotar, Udgåtar, Advaryu og 
Braman i een Person han mumled stedse 
Forkert tre Vedavers, han ei forstod. 
Min Mara Deva-Raja, Mørkets Fyrste, 
Som hader Alt, hvad mod Forløsning higer, 
Stedse betænkt paa Buddhas Frelsesværk 
At modarbeide, mumled mellem Læber 
Og Hjerte: — »Lærens Hjul er sat i Gang, 
Og ruller over Verden; denne Bygd 
i Magadha skal det dog ikke naa. 
Den er mig altfor rig en Indtægtskilde. 
Dog altfor lunkent dyrkes dér for Tiden 
Religionen. Let kan Nogen da 

Faa Nys om Buddha, og en Trang opstaa 
Til gjennem ham at naa den endelige 
Forløsning. Dette maa jeg forebygge.c 



Flux skabte han sig om og paatog sig 

En Rishis Skikkelse, og vandred nu 

Til Bygden, hvor han samled Folket om sig 

Og lærte dem bedragersk om Nirvana. 

»Der gives, sagde han, hinsides Død 

Og Fødsel visselig en smertefri 

Og salig Tilstand, som Nirvana kaldes; 

At opnaa den maa være eders Id, 

Thi alle Ædles Haab er mod Forløsning. 

Af Nød og Sorg er denne Verden fuld, 

Og trøstesløs er den evindelige 

Gjenfødelsernes Vei, hvorpaa I vandre, 

Saaledes som I dyrke Shiva nu.« 



Og Folkets Ældste svared ham: »O Rishi, 

Ærværdigste! om virkelig der gives 

En salig Tilstand, smertefri, hinsides 

Fødsel og Død, som du Nirvana kalder, 

Maa visselig vi stræbe efter den. 

Thi, som du siger, fuld af Nød og Sorg 

Er Verden, og Gjenfødelsernes Vei 

Er trøstesløs og ender intet Steds 

Og ingensinde — dette er os klart. 

Se nu, her er vor gamle Præst, der længe 

Har røgtet Helligdommen, han forstaar 

Sig bedst paa de guddommelige Ting 

Af alle os, og paa ham stole vi. 

Indvi nu ham i Læren om Nirvana 

11 

Og om den rette Vei dertil. Saafremt 
Haa finder Læren god, som vel han vil 
Saa vil vi Alle følge ham og dig.c 



Den gamle Præst gik nu til Mara Rishi, 
Og denne saae, at Manden havde svag 
Forstand, og tænkte: »Lidet vil jeg naa 
Ved Lære, og Begreber er ham fremmed.« 
Han sagde da: — »Kom, jeg vil vise dig 
Nirvana, saa du selv kan se det, Aasyn 
Til Aasyn,« — tog ham saa ved Haanden, hæved 
Sig op og fløi med ham igjennem Luften, 
Og i et Nu var de paa Gribbeklippen, 
Hvor Buddha dvæled. Den Velsignede 
Sad i den dybeste Betragtning sænket 
Og fra hans Aasyn straaled der saa saligt 
Et Lys, at Bjergets flygtige Gazelle 
Midt i sit Løb blev staaende, som groet 
Til Stenen fast, med een Fod løftet end. 
Og kunde ei sit Blik fra Buddha vende. 
Ja selv paa Præstens slappe Træk og i 
Hans sløve Blik gjenspeiled sig en Afglands 
Af dette evige Lys, saa de fik Liv — 
Da tænkte Mara: »Det er godt! han har 
Seet og forstaaet saa meget, som han kan« — 
Men da han vilde flyve bort igjen, 
Bad Præsten: — »Mester! lad os blive her.« 
»Fortræffeligt, mer end jeg turde haabe,« 
Mumlede Mara glad og løfted ham 
— Som man en Plante trækker op med Rode — 
Og fløi tilbage med ham til hans Bygd, 
Hvor lydelig den gamle Præst forkyndte: — 
»Der gives visselig en saadan Tilstand, 



DER BLEV OVERLISTET. 163 

En smertefri, hinsides Død og Fødsel, 
Hvor Sorg og Nød kan aldrig række hen. 
Aasyn til Aasyn har jeg set den selv. 
Og denne Rishi kjender Veien did.« 



Da bøied Folkets Ældste sig for Mara 
Og sagde: »Maatte du. Ærværdigste! 
Forbarme dig og føre os den Vei, 
Der leder til Forløsning, til Nirvana! 
Vi Alle, med vor gamle Præst i Spidsen, 
Vil følge dig.« »Saaledes være det!« 
Gjensvared Mara, inderlig tilfreds. 



Den store Rishi, Mara, Mørkets Fyrste, 
Tog Ophold nu i selve Helligdommen, 
Der snart blev sat i Stand og smykket ud 
Saa herlig som et Tempel i Benares; 
Thi Alle vidste, hvo der gav til Templet, 
Vandt et Skridt frem paa Veien til Nirvana; 
Var Gaven stor, blev Skridtet ogsaa mægtigt. 
Gav man en Skjerv, saa vandt man dog et Fjed. 



Saa maatte Præsten til at gaa i Lære. 
Saa gammel som han var, og tungnem til. 
Han nemmed Yajurvedas OiOfersprog 
Og hvad der fordres af en Advaryu. 
En Yngling med en Røst som en Trompet 
Blev oplært til at kalde som Herold 
Paa Guderne, naar Offret var beredt; 
En anden, der med herlig Sangerstemme 
Udrustet var, blev en fortræffelig 

Udgåtar, medens Mara leded selv 

Den hellige Offerhandling som Brahman, 

I alle trende Yedadele kyndig. 

Saa blev da Somaofifret rettelig 

Fuldbragt, Ildofiret med og Hesteoffret, 

Og meget Blod der randt i hellige Kar. 

Og hver en Sjæl i Bygden leved nu 

Fortrøstningsfuldt, vel vidende, at Alt 

Blev gjort, hvad gjøres kunde, til Forløsning, 

At Helligdommen var i bedste Drift — 

Og døde saa og gik til Maras Rige, 

Naar Tiden kom; og Mara Raja selv 

Var glad. 



Nu leved der imidlertid 
En Mand i Bygden, Ko^ala ved Navn; 
Han gik sin egen Vei, lod Andre skjøtte 
Dem selv og holdt sig Qern fra Helligdommen. 
Da den blev sat i Stand, han skjenked ei 
En Skjærv, skjøndt han mod Betlere var gavmild ; 
Ei Hingst, ei Tyr, ei Vædder sondred han 
Af sine store Hjorde ud til Oi!ring, 
Ei med saa meget som en Haandfuld Ris 
Bidrog han sit til Præsternes Ernæring. 
Til ham gik Mara hen og hilste høflig 
Og tog saa ved hans Side Plads og sagde. 
»Ærværdige! hvor kan du leve hen 
Saaledes, som vi Alle med Bekymring 
Er Vidne til og tale om indbyrdes: — 
Foruden Religion, som Markens Dyr, 
Helt uden Tanke for din Sjæl? betænk, 
Hvad Følgen bliver! efter Døden vil 
Du indgaa i et urent Moderskjød, 

En Tævehunds, en Sos, en ^udra-R vindes ; 
Men hvis du ogsaa naaer at blive gjenfødt 
Som Ksatriya eller som Brahman — 
Thi man har sagt mig, at du lever dydig 
Og paa din Vis gjør godt — saa er jo dog 
Samsara glædeløs og gold, og Livet 
Deri at ligne med et Træ, hvis Top 
Af Solen svides, og hvis Rødder sprede 
Sig tørstige, men finder intet Vand. 
Betræd dog, Rjære! Veien til Nirvana, 
Der for din mødige Sjæl er sød som Hvile 
I Palmeskygge ved en kjølig Sø — 
Se Helligdommens Port staar dig jo aaben.« 



Ko^ala svared ham: »Ærværdigste! 

Jeg veed, at Helligdommens Port staar aaben, 

Men om den fører til Nirvana, veed 

Jeg ikke, heller ikke veed jeg, om 

Nirvana findes. Præsten siger nok 

At han har set det selv; men for det Første 

Er han jo svag i Hovedet og let 

At narre, hvis man vil; og for det Andet 

Er jeg en Mand, der ikke tager Noget 

Paa anden Haand, men vil ha'e Syn for Sagen. 

Vis mig det da, som du har ham det vist, 

Saa troer jeg det, men heller ikke før.« 



»Det lod sig gjøre,« svared Mørkets Fyrste, 
I Hishi-Skikkelsen. »Men du er skarp. 
Er ei som Præsten. Dersom nu du vilde 
Misbruge denne høie Kundskab, Ven! 
Det var forfærdeligt, det tør ei ske. 

Sig derfor: »Gid mit Hoved springe sønder, 
Om ei jeg følger dig, naar du har vist 
Mig Veien til det evige Nirvana, 
Det rene, syndefri og smerteløse!« — 
Da skal jeg føie dig i din Begjæring.« 



>Hvi skulde jeg ei følge ham, der viser 
Mig Veien til det evige Nirvana, 
Det rene, syndefiri og smerteløse — ? 
Mit Hoved springe, om jeg ikke gjør det!« 



»Og mit! hvis ei jeg fører dig derhen!« 
Udraabte Mara, greb saa Co^ala 
Ved Haanden, hæved sig med ham i Luften 
Og fløi til Dyreparken ved Benares, 
Hvor Buddha dvæled. 



Midt i Parken stod 
Et mægtigt Figentræ, der sendte vel 
Tretusind Grene ned igjen til Jorden, 
Hvor de slog Rod og dobbeltnærede 
Blev Træer selv, rigt prangende med Løv 
Og Blomster af de frodige Lianer — 
En Skov for sig det Kjæmpetræ i Skoven: 
Og der i Midten af det levende 
Bladkuplede Søiletempel uden Lige, 
Sad Alforbarmeren, Tathågata, 
I Lutosstillingen, med sine Ben 
Krydslagf og opreist Krop men sænket Blik, 
Med lukte Sandser og betvungne Tanker, 
Nedsænket i den dybeste Betragtning. 

Og som en Lampes Skjær udstraaled der 
Til alle Sider fra hans Skikkelse 
En regnbuefarvet Aura med saa pur 
En Glands, som ingen jordisk Flamme spreder, 
Saa alle Parkens Dyr, der kom ham nær, 
Stod stille, og den sorte Cobrasnog 
I Græsset reiste sig paa Halespidsen, 
Tryllet af Lyset som af Fløitespil. 



»Nu, har du set og overtydet dig? 

Og vil du følge mig som du har lovet. 

Ærværdige?« spurgte Mara. »Ikke dig,c 

Gjensvared Cogala. »Hvad!« raabte Mara, 

»Saa skal dit Hoved springe!« »Det skal springe. 

Hvis du og ikke denne hellige Mand 

Er den, der viser Veien til Nirvana.« 

Han sagde det, og Maras Hoved sprang 

I Stykker som en moden Mangofrugt^ 

Og med et Brøl som Tigerens, der rammes 

I Bringen af den dødbringende Pil, 

Hans Aand foer ud og søgte til sit Rige. 



Men Cogala sad nu ved Mestrens Fod, 

Og Løven af ^akyastammen skræmmed 

Med mægtig Røst hans lade Tanker op 

Af deres Døs, saa de tog Flugt mod Høiden, 

Hvor Livet overskues og forstaaes. 

»Alt Sammensat opløses. Alt, hvad opstod, 

Forgaar,« det overveied han. »Alting 

Er hult og kjerneløst, som Pisangstammen 

Hvor Blad paa Blad man skaller af, til Intet 

Tilbagebliver« — dette blev ham klart. 

Dernæst: — »En Strøm af flygtige Bevidstheds- 
Tilstande — intet mer er hvad vi kalde 
Vort Selv; som Verden er et Gøglebilled 
Af Sandserne, saaledes Selvet med« — 
Det fatted han, og Jegheds-IUusionen 
Faldt af ham som en gjennemfilet Lænke. 
Saaledes frigjort tog med aabent Sind 
Han mod sin Mesters hellige Sandheds-Lære 
Om Lidelsen, dens Aarsag og dens Ophør; 
Betraadte saa, af Mesterhaanden ført, 
Den ottefoldige Vei og naaede snart 
Dens Maal: — i Tankens Havblik hviled glad 
Og uforstyrret af Begjær hans Aand, 
Verdensforløst, en fuldendt Arahat. 



Nu hændtes det en Gang, da Brødrene 
I Aftenkjølingen forsamled sig 
I Hallen, at blandt andet Talen faldt 
Paa Co^ala og hvad han havde naaet. 
Da traadte Buddha ind, og ærefrygt- 
Betagne tav de, som det sømmed sig. 
»Hvad underholdt I eder om. Disciple?« 
Spurgte Tathågata. »O Mester,« svared 
Ananda, »vi har netop talt indbyrdes 
Om den ærværdige Broder Co9ala, 
Hvor overvættes hurtig han har naaet 
Det Maal, for hvis Skyld ædle Ynglinger 
Forlade Fædrehusets Tag og vandre 
I Hjemløsheden ud som Betlere — 
Endda han kom fra hin afsides Bygd 
1 Magadha, hvor Shiva ivrig dyrkes. 
Og Beligionen holder Sindene 
Med Overtroens Lænke mægtig fængslet 

Til selvisk Haab og dennesidigt Liv. c 
»Derover undres ikke,« svared Buddha, 
>Thi ikke uvant Værk har han fuldbragt; 
Men een Gang før har Broder Cogala 
Bidt Overtroens Hoved af og fundet 
Den Vises Havn og sikre Tilflugtsted.« 
>0 Mester,« bad Ananda ydmyg, »maatte 
Det dog behage dig til vor Belæring 
Nu at fortælle hvad du sigter til!« 



Da aabenbarede Tathågata 

Dem venlig en af de Begivenheder, 

Som skjules af Gjenfødelserties Slør. 



III. JATAKA. 



FULDMANGE huQcLred tusind Aar forleden, 
kom Boddhisatva som en Palmegud 
Til Verden, i en mægtig Skov ved Bredden 
Af en krystalklar Sø, hvis Vand forneden 
Omskylled Træets Rod, mens frodige Skud 
Af Kronen folded Bladeviften ud 
Mod Sol og Vinden, løftet høit til Veirs 
Af Stammen over alle andre Træers 
Bladkupler rundt om. — Søen, som det helded 
Sig over, var saa frisk af Kildevældet 
I Bunden, og de grønne Lotosblade 
Flød brede paa dens mørke, blanke Flade, 
Mens Blomsterne med Morgenrødens Skjær 
Og himmelblaa og alabasterhvide 
Og gyldengule gjød den søde Duft 
Som Offerdrik ud i den stille Luft, 
Der vugged sig i Mangobuskens Skygge 
Og under Bregnens Fjer. Ved Aftentide 
Kom skarevis brunøiede Gazeller 
Og drak den kjøle Væde ganske trygge. 
Thi ingen Alligator ikke heller 
Nogen Dæmon beboed Søens Dyb; 

Dens Krands af Siv var frit for giftigt Kryb. 
Det stribede Egern smutted livlig op 
Og ned ad Palmens Stamme; i dens Top 
Smaa grønne Pappegøier lystig pludred' 
Og rundt omkring i blomsterspættet Krat 
Sangfugle fløited liflig Dag og Nat. 



Men i selvsamme Skov der var et mudret, 
Et stinkende og halvt udtørret Kjær 
Omgivet af de useligste Træer, 
Med trøsket Stamme, med ormædte Blade, 
Der neppe nedenunder fandt en Flade 
Vand, stor nok til at speile sig deri, 
Saa overgroet var Pølen, sjelden fri 
For raadent Plantevæv og gammelt Skimmel 
— En hæslig Pyt; og dog var der en Stimmel 
Af Fisk, der leved dér, som deres Fædre 
Før de — de kjendte sagtens ikke bedre 
Og havde gjort en Dyd af deres Vane. 



Til dette Kjær kom der en Gang en Trane. 
Langs Bredden om i Mudret just den sopped, 
Da blev den disse Fiske vår og stopped 
Paa eti Ben for tilgavns at grunde paa. 
Om ikke ved en List den kunde faa 
Dem i sin Magt og bide dem ihjel 
Og æde dem tilsidst med Hud og Skjæl; 
Thi den var grum og graadig af Natur. 
Som nu den stod dér stille som en Mur, 
Forsamled Fiskene sig snart nyfigen 

Foran ham, stirrende de fandt at slig en 

Eenbenet Philosoph var Synet værd. 

De sagde: »Trane! sig os, hvorfor her 

Saa længe du paa eet Ben monne staa, 

Og hvad saa grumme dybt du grunder paa.« 

»I kjære Fisk!« den svared dem, — »det er 

Min Tanke, om jeg ei kan gavne jer. 

I lever, eller rettere I hytter 

Jert i^iv til Nød i disse side Pytter 

Og Render, som I kalde for en Sø — 

Et Sted, ei til at leve eller dø. 

Og dog — I troer det knap — i denne samme 

Udstrakte Skov befinder der sig een 

Af de vidunderligste Lotosdamme, 

Hvori jeg nogensinde satte Ben. 

Forneden boble hundred Kildevæld, 

Foroven skummende de Bække bruse 

Igjennem Krattet fra det steile Fjæld 

Ned i dens Kumme. Høie Palmer suse 

Rundt om, og bladetætte Buske lude 

Over dens Bred og holde Solen ude. 

Tænk Jer at svømme om dér, i det kjøle, 

Luflklare Vand i Stedet for i Pøle 

Som disse her! Hvad vilde I vel sige 

Til det?« 



Da spilled alle Finnefiige: 
»Vi sige,« svared alle Fiskemunde 
Endrægtigen, »ja! hvem der bare kunde!«. 



»Ved egne Kræfter,« svared Tranen da, 
»Kan I vel neppe komme bort herfra. 
Men naar jeg laaner eder mine Vinger, 
Jeg tænker, at jer alle did jeg bringer. 

En efter en, ved Hjelp af dette Næb. 
Det bliver nok et farligt Slid og Slæb; 
Dog vil jeg gjøre det paa eders Bøn, 
Om end Taknemlighed bli'er al min Løn. 
Tidt har jeg ogsaa anstrengt mig for mindre. 
Hvad gjør man ei for Næstens Nød at lindre!« 



Men Fiskeflokken svared: »Nei, forvist 
Er dette kun en underfundig List! 
At slig en Dam, som den du taler om 
Er til, os aldrig end for Øre kom; 
Og alt det synes os kun lidet trolig. 
Vi kjende dette Kjær, som er vor Bolig, 
Og noget Andet tro vi ei der findes. 



»Den Vantro tænker jeg kan overvindes 
Ved Selvsyn,« svared Tranen. »Hvis I vil 
Udvælge en, som I har Tillid til, 
Saa fører jeg ham bort og viser ham 
Den uforlignelige Lot6sdam.« 



Fiskene holdt nu Raad. Der gik en fem 

Minutters Tid, saa skubbede de frem 

En gammel mosgroet Fisk, der kun med Møie 

Bevæged sig, blind paa det ene Øie. 

Den sagde: — »Tag saa mig da med til Dammen, 

De Andre følger efter allesammen, 

Naar jeg har set den først og sagt, jeg veed 

At det har virkelig sin Rigtighed.« 

Nu spærred Tranen Næbet op. Det gjøs 

I Fiskens gamle Krop ved at fornemme, 

Hvor fast den pludselig sad der i Klemme, 

Og endnu mer da Farten først gik løs. 

Den ønsked inderlig, at den var hjemme 

I Kjæret, om det ogsaa stank en Smule, 

I Stedet for at fare saadan oppe 

Igjennem Luften, hvor de viltre Fugle 

Alene tumle sig, henover Toppe 

Af Træerne, saa ganske rædsom Svimlen 

Og Kvalme overfaldt En! Fiskestimlen 

Med stive Øine stirred efter den, 

Indtil den i det Fjerne rent forsvandt. 

»Ham ser vi da nok aldrig mer igjen! 

Dog var han af sig selv snart sovet hen 

Alligevel! c — ved den Betragtning fandt 

De Trøst — hans Slægtninge en Taare fældte 

Og slog sig saa til Ro, hans bedste Ven 

Var alt begyndt at nikke ind — da mældte 

En ung, langsynet Fisk, der ene end 

Holdt Udkig for sin Morskabs Skyld: — »Giv Agt! 

Den Gamle bliver dog tilbage bragt.c 

Og rigtig — dér kom Tranen, og dens Kløer 

Holdt virkelig den dyrebare Fragt. 

Snart var den Gamle midt iblandt dem; ør 

Og lidt fortumlet end af denne Tørn, 

Den kunde bare lige gispe: »Børn! 

Det har sin Rigtighed med Lotosdammen, 

Og did bør vi udvandre allesammen.« 



»Ja, gode Trane! bring os did!« saa bad 
De Fisk nu mindelig; og sjæleglad 
Den spærred Næbet op og tog igjen 

Sin gamle, mossede, halvblinde Ven 
I Gabet og fløi bort, men styred snart 
Hen til et mægtigt Fyrretræ sin Fart, 
Hvor den sin Rede havde. Derhen naa't, 
Sit Bytte flux den snilde Trane aad. 
Derpaa de andre Fisk, en efter en, 
Den hented og fortæred — deres Ben 
Ved Træets Rødder bunkevis sig bleged. 
Saa leved da den graadige Trane meget 
Bekvemt, indtil dens Forraad var forbrugt. 
Og endelig den sidste Fisk var slugt. 

Mismodig, overfastet vandred den 

Langs Bredden i det fromme Haab, at end 

En lille Fisk tilovers var i Kjæret, 

Som kunde blive bortført og fortæret. 

Men troede ikke meget selv derpaa. 

Da rørte der sig Noget, og den saae 

En ganske prægtig Krebs — en Lækkerbidsken; 

Og strax begyndte den med venlig Smidsken: — 



»Min kjære Ven! sig, hvorfor tøver du 

I denne uselige Pyt endnu. 

Da alle Fiskene har den forladt. 

Og i den skjønne Lotosdam hensaf, 

Saa hflig lege i det klare Vand? 

Dem alle har jeg hjulpet did, jeg kan 

Vel ogsaa gjøre det med dig, og vil det.« 

»Ja, kunde jeg faa Mod og Hjerte til det,« 
Gjensvared Krebsen med et stille Suk: 
»Her er jo fælt, og Dammen er vist smuk. 



176 DEN GRUMME TRANE 

Men Reisen skræmmer mig. Jeg tør bestemt 
Dog ikke vove det. Det kan saa nemt 
Ske at du taber mig. Min Skal er skjør. 
Den gaar i Stykker — eller ogsaa dør 
Jeg underveis af bare Skræk! den Tanke 
At falde ned faar Hjertet til at banke, 
Som om det vilde sprænge strax min Skal.« 



»Aa,c sagde Tranen — »dersom det er al 
Din Sorg, saa tænker jeg dog, at vi maa 
En Maade kunne finde ud, hvorpaa 
Du kan derhen befordres ganske tryg. 
Du rider for Exempel paa min Ryg.« 



»Aa nei! jeg kunde glide ned! — Men hør: 
Nu troer jeg, at jeg har det! Mine Kløer 
Er stærke, og paa dem tør jeg vel lide: 
De slipper ikke Taget før itide. 
Lad mig dem sammen om din Nakke slaa 
Og flyv saa med mig. c 



»Hvorfor ei? lad gaa«. 
Af Graadighed forblindet Tranen svared. 
»Her er min Hals! saa fik vi den Ting klaret.« 



Strax lig et mægtigt Halsbaand Krebsen hang 
Om Halsen paa vor Trane, som nu svang 
Sig glad tilveirs og styred sporenstregs 
Hen mod sin Rede. Krebsen underveis 
Dog havde sine Øine med sig, hvilke 

For ret at se den strakte ud paa Stilke: 

»Hvad vil du den Vei, Ven? hvad skal vi dér 

I hine mørke bladeløse Træer? 

Jeg tænker du maa snarlig Retning skifte; 

Tilvenstre hist ser jeg en Palme vifte, 

Der — som jeg veed — ved Lotosdammen groer. 

Og hvad er det mon hisset for en stor, 

Styg Bunke hvide Ben ved Fyrren dér, 

Som i sin golde Top en Rede bær'?c 

»Detc — svared Tranen, der i Farten glemte. 

At Krebsens Kløer den fast om Nakken klemte — 

»Det er Alt hvad der er tilbage blevet 

Af hine Fiske, som i Kjæret leved. 

Som dem jeg aad, jeg nu vil æde dig. 

Og derfor gaar til Træet hist vor Vei.« 



»Du tager feil,« var Krebsens Svar, og strax 
Den fæstned Grebet med sin stærke Sax, 
Til Tranen vaanded sig og skreg og bad 
Og lovede og svoer at gjøre hvad 
Dens mægtige Overlister blot begjæred. 
»Saa flyv til Palmen hist ved Lotoskjæret!« 
Og Krebsen lindede sit Greb en Kjende; 
Da skyndte ogsaa Tranen sig at vende 
Og styre lydig hen, hvor Palmen speiled 
Sin Fjederdusk og Lotosblomster seiled 
Saa fredelig paa Søens blanke Vand. 
Dér daled den ved Palmens Rod. — »Hvordan« 
— Saa overveied den — »skal i en Fart 
Jeg faa mit B3'tte i Behold? saasnart 
Den slipper Grebet, maa jeg se mit Snit, 
Om jeg med hurtigt Næb kan faa den bidt 
Ihjel og vinde dog tilsidst mit Spil.« 

12 

Som saa den tænkte, klipped Krebsen til, 
Og Tranens kloge Hoved plumped ned 
Imellem Sivene; men Krebsen gled 
Langs Palmeroden ned i Dammens kjøle 
Krystalne Dyb, hvor Kjærets raadne Søle 
Den glemte snart og salig Hvile nød. 



Da bruste Palmebladene foroven, 

Som ruskede af Storm, og gjennem Skoven 

En Latter jubled og en Stemme lød: — 

»Saaledes gaa det altid Sjælens Frister, 

Forløsningsfjenden, Aandens Overlister! 

Den Vise overliste ham tilsidst, 

Som Krebsen overlisted Tranens List.c 



Saadan fortalte Buddha, og han slutted: 

>I Brødre! Shivadyrkerne i hin 

Afsides Bygd var Fiskene i Kjæret, 

Og deres gamle taabelige Præst 

Var den halvblinde Fisk. Mara var Tranen, 

Den kloge Krebs var Broder Ko^ala, 

Men Palmetræets Genius var jeg.« 



NOTE. 



SOM antydet i Tilegnelsen er det foreliggende 
Bind kun en Del af det Fabelværk, der 
har foresvævet mig. Det andet Bind skulde 
som tredie Bog indeholde en Række Sam- 
taler mellem berømte Dyr i Elysium (Pavens 
Muldyr og Christi Æsel, Rigshunden Tyras og 
Romerulven, og lignende) og i Fortsættelse deraf 
skulde Qerde Bog afslutte mit Fabelværk med 
et større Digt: Buddhas Hest, Legendefabel fra 
alle Verdener. 

Naar jeg nu imidlertid udsender de to 
første Bøger for sig, sker det ikke, fordi jeg 
mangler Taalmodighed til at vente, til det hele 
er færdigt. Hvad der har bestemt mig til det, 
er den rent praktiske Overveielse, -at det i vore 
Dage er vanskeligt at faa Vers solgte, og vanske- 
ligere jo større Bunken er, hvorfor det kunde 
være raadeligt at dele den. Hvilket ogsaa gav 
mig den Fordel, at jeg fik at se »hvordan Haren 
løber« og kan lade være med at anvende min 
Tid paa tredie og Qerde Bog, hvis jeg synes at 
det vilde være at spilde den. 

Fablen om »Den grumme Trane, der blev 
overlistett, er et ægte Jataka — Folkeeventyr, ofte 
i Fabelform, om Buddhas tidligere Liv — og en 
af de mest populære; Rhys David har under 
lignende Forhold som min Krybefisk hørt den 
en Maaneskinsnat paa Ceylon. Derimod er den 
forudgaaende Legende fuldkommen fri Opfindelse, 
da den, der virkelig hører til denne Jataka, ikke, 
som det ellers er Tilfældet, bidrog det mindste 
til at forklare Fablens Betydning, men i enhver 
Henseende var ganske tom og uinteressant. 
Ogsaa Fablen »Den dandsende Paafugl« og 
»Fisken og dens Vive ere frit behandlede Jataka- 
historier. 

Til den indiske Legende nogle faa Ordfor- 
klaringer, 

Tathågata, en af Buddhas hyppigste Be- 
tegnelser (»den Fuldendte«, eller — som det nu 
sædvanlig opfattes — »den, der træder i sine 
Forgængeres, de tidligere Buddhaers, Spor). 

Gautama, Buddhas private Navn (han hed 
ogsaa Sidharta). — »Buddha«, »den Oplyste« er 
en Fælledsbetegnelse eller Titel. I Buddha- 
Goya i Nordindien gjennemgik han den indre 
Rrisis, der førte ham til at fremtræde som 
Prædiker. 

Mara, den Indiske Djævel, denne Verdens 
»Fyrste« (Raja; Deva Raja o: Dæmonernes 
Fyrste). 

Rishiy Vismand (religiøs, indviet i den 
hemmelige Lære). 

Hotar, Udgåtar og Aduargu, tre Præster, 
som havde hver sin Funktion ved Somaofiret 
(Soma, en hellig Drik, tilberedt af en Plante, 

der nu er ukjendt). Hotaren paakaldte Guderne 
ved Recitation af Rigvedas Vers. Udgåtaren 
ledsagede Offringen med Sang af Samanveda, 
medens Advaryuen fuldbragte Handlingen under 
Mumlen af Yajurvedas Ofifersprog, og Brahmanen 
som Ypperstepræst ledede hele Ceremonien. 

Koatriya, Krigerkasten. 

Cudra, den laveste Kaste. 

Arahat, en Hellig. 

Ananda, Buddhas Yndlingsdiscipel. 

